/* COM/2011/0626 final/3 - 2011/0281 (COD) */ Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE lena mbunaítear comheagraíocht na margaí i dtáirgí talmhaíochta (Rialachán maidir le CEM Aonair)





(...PICT...) MEABHRÁN MÍNIÚCHÁIN 1. COMHTHÉACS AN TOGRA Is i dtogra an Choimisiúin le haghaidh an Chreata Airgeadais Ilbhliantúil (CAI) do 2014-2020 (an togra le haghaidh an CAI) [1] a leagtar síos an creat buiséadach agus na príomhthreochtaí don Chomhbheartas Talmhaíochta (CBT). Ar a bhonn sin, tá an Coimisiún ag tíolacadh sraithe rialachán lena leagfar síos an creat rialaitheach i gcomhair an CBT le linn na tréimhse 2014-2020, maille le measúnú tionchair ar chásanna malartacha a d'fhéadfadh a bheith i gceist le héabhlóid an bheartais. Tá na hathchóirithe atáthar á moladh faoi láthair bunaithe ar an Teachtaireacht maidir leis an CBT as seo go 2020 [2] ina raibh breac-chuntas ar roghanna ginearálta beartais chun dul i ngleic leis na dúshláin a bheidh le sárú amach anseo ag lucht talmhaíochta agus ag limistéir thuaithe agus chun na cuspóirí a leagadh síos don CBT a bhaint amach, mar atá 1) táirgeadh inmharthana bia; 2) bainistíocht inbhuanaithe acmhainní nádúrtha agus gníomhaíocht ar son na haeráide; agus 3) forbairt chothrom críoch. Fuair na moltaí maidir le hathchóiriú atá sa Teachtaireacht tacaíocht ghinearálta le linn na díospóireachta idirinstitiúidí [3] agus sa chomhairliúchán le geallsealbhóirí a rinneadh faoi chuimsiú an mheasúnaithe tionchair. Téama coitianta a tháinig chun cinn go minic le linn an phróisis seo is ea an gá éifeachtúlacht acmhainní a chur chun cinn d'fhonn fás cliste, inbhuanaithe agus uilechuimsitheach a bhaint amach i gcomhair thalmhaíocht an AE agus i gcomhair limistéar tuaithe i gcomhréir leis an straitéis Eoraip 2020, agus struchtúr an CBT á choinneáil roinnte ar dhá cholún a úsáideann ionstraimí comhlántacha chun na cuspóirí céanna a bhaint amach. Le Colún I cumhdaítear íocaíochtaí díreacha agus bearta margaidh lena dtugtar tacaíocht bhunúsach bhliantúil d'ioncam fheirmeoirí an AE agus tacaíocht i gcás ina dtarlóidh suaitheadh áirithe ar an margadh. Le Colún II cumhdaítear forbairt tuaithe i gcás ina ndéanfaidh na Ballstáit cláir ilbhliantúla a tharraingt suas agus a chómhaoiniú faoi chomhchreat [4]. Trí athchóirithe leanúnacha mhéadaigh an CBT treocht mhargaidh na talmhaíochta agus thug tacaíocht ioncaim do tháirgeoirí, d'fheabhsaigh sé an chaoi ar comhtháthaíodh ceanglais chomhshaoil agus threisigh tacaíocht d'fhorbairt tuaithe mar bheartas comhtháthaithe chun limistéir thuaithe a fhorbairt ar fud an AE. De bharr an phróisis athchóirithe sin, áfach, tháinig éilimh chun cinn go ndáilfí an tacaíocht ar bhealach níos fearr i measc na mBallstát agus laistigh díobh, agus gur fearr mar a spriocdhíreofaí bearta a bhfuil sé mar aidhm acu dul i ngleic le dúshláin chomhshaoil agus dul i ngleic le luaineacht an mhargaidh ar bhealach níos fearr. San am a chuaigh thart, rinneadh athchóirithe chun freagairt a thabhairt ar dhúshláin de thionscnamh inmheánach, barrachais ollmhóra agus géarchéimeanna maidir le sabháilteacht bia mar shampla; agus rinne siad leas an AE laistigh dá theorainneacha agus go hidirnáisiúnta mar aon. Sa lá atá inniu ann, áfach, is tosca seachtracha is cúis le formhór na ndúshlán atá ag an tionscal talmhaíochta agus dá bhrí sin tá beartas níos ginearálta de dhíth chun freagairt a thabhairt orthu. Meastar go leanfaidh ioncam ó thalmhaíocht de bheith faoi bhrú amach anseo ó tharla go mbeidh breis rioscaí ann d'fheirmeoirí, go bhfuil an táirgiúlacht ag moilliú agus go mbeidh corrlaigh níos lú de dheasca méaduithe ar phraghsanna ionchuir; dá bhrí sin is gá tacaíocht ioncaim a choinneáil agus ionstraimí a threisiú chun rioscaí a bhainistiú ar bhealach níos fearr agus freagairt níos fearr a thabhairt i gcás géarchéimeanna. Tá sé sár-riachtanach go mbeadh an talmhaíocht láidir ar mhaithe le tionscal an bhia san AE agus le slándáil dhomhanda bia. Ag an am céanna, táthar ag iarraidh ar thionscal na talmhaíochta agus ar limistéir thuaithe breis iarrachta a dhéanamh chun na spriocanna teanntásacha maidir leis an gcomhshaol agus le fuinneamh agus an straitéis bhithéagsúlachta, ar cuid de clár oibre Eoraip 2020 iad, a bhaint amach. Is gá tacú le feirmeoirí, arb iad na príomhbhainisteoirí talún iad maille le foraoiseoirí, chun córais agus cleachtais feirmeoireachta a ghlacadh agus a chothabháil a fhabhróidh go mór cuspóirí a bhaineann leis an gcomhshaol agus leis an aeráid ó tharla nach bhfuil aon léiriú i bpraghsanna margaidh ar leasanna den sórt sin don phobal. Tá sé sár-riachtanach freisin an tairbhe is optamaí a bhaint as an acmhainn atá i limistéir éagsúla thuaithe agus sa dóigh sin cur le fás uilechuimsitheach agus comhtháthú. Dá bhrí sin, amach anseo ní bheidh an CBT ina bheartas nach bhfreastalóidh ach ar chuid bheag, bíodh go bhfuil sé sár-riachtanach, de gheilleagar an AE, ach beartas lena mbaineann tábhacht straitéiseach i gcomhair slándála bia, an chomhshaoil agus cothroime idir críocha a bheidh ann freisin. Is ansin atá an breisluach don AE a thiocfaidh ó bheartas, ar comhbheartas i bhfírinne é, lena mbainfear an úsáid is éifeachtúla as acmhainní teoranta an bhuiséid chun earnáil talmhaíochta inmharthana a chothabháil ar fud an AE, agus a rachaidh i ngleic le saincheisteanna tábhachtacha trasteorainn amhail athrú aeráide agus treisiú dlúthpháirtíochta i measc na mBallstát, agus fairis sin, a cheadóidh solúbthacht sa chur chun feidhme chun freastal ar riachtanais áitiúla. Foráiltear sa chreat atá leagtha amach sa togra le haghaidh an CAI gur cheart a struchtúr décholúnach a fhágáil ag an CBT agus an buiséad le haghaidh gach colúin acu a choinneáil, i dtéarmaí ainmniúla, ar a leibhéal le haghaidh 2013 agus gur cheart é a bheith dírithe ar thorthaí de réir phríomhthosaíochtaí an AE. Ba cheart táirgeadh inbhuanaithe a chur chun cinn le híocaíochtaí díreacha trí 30 % dá gclúdach buiséadach a shannadh do bhearta sainordaitheacha a dhéanann leas na haeráide agus an chomhshaoil. Ba cheart na leibhéil íocaíochta a chóineasú go forchéimnitheach agus ba cheart uasteorannú forchéimnitheach a chur i bhfeidhm ar íocaíochtaí le tairbhithe móra. Ba cheart forbairt tuaithe a áireamh i gComhchreat Straitéiseach le cistí comhbhainistíochta eile de chuid an AE, an cur chuige ina taobh a threisiú agus a dhíriú ar na torthaí agus coinníollachtaí ex-ante feabhsaithe follasacha a chur i bhfeidhm. Ar deireadh thiar, ó thaobh beart margaidh de ba cheart maoiniú an CBT a threisiú le dhá ionstraim atá lasmuigh den CAI: 1) cúltaisce éigeandála chun gníomhú i ngéarchéimeanna; agus 2) raon feidhme Chiste na hEorpa um Choigeartú don Domhandú a shíneadh. Ar a bhonn sin, tá príomheilimintí chreat reachtach an CBT le linn na tréimhse 2014-2020 leagtha amach sna rialacháin seo a leanas: – Togra le haghaidh Rialacháin ó Pharlaimint na hEorpa agus ón gComhairle lena mbunaítear rialacha le haghaidh íocaíochtaí díreacha le feirmeoirí faoi scéimeanna tacaíochta faoi choimsiú an chomhbheartais talmhaíochta ('an Rialachán maidir le híocaíochtaí díreacha'); – Togra le haghaidh Rialacháin ó Pharlaimint na hEorpa agus ón gComhairle lena mbunaítear comheagraíocht na margaí i dtáirgí talmhaíochta (an Rialachán maidir le CEM Aonair); – Togra le haghaidh Rialacháin ó Pharlaimint na hEorpa agus ón gComhairle maidir le tacaíocht d'fhorbairt tuaithe ón gCiste Eorpach Talmhaíochta um Fhorbairt Tuaithe (CETFT) ('an Rialachán maidir le forbairt tuaithe'); – Togra le haghaidh Rialacháin ó Pharlaimint na hEorpa agus ón gComhairle maidir leis an gcomhbheartas talmhaíochta a mhaoiniú, a bhainistiú agus faireachán a dhéanamh air ('an Rialachán cothrománach'); – Togra le haghaidh Rialacháin ón gComhairle lena gcinntear bearta maidir le cabhair agus aisíocaíochtaí áirithe a shocrú a bhaineann le comheagraíocht na margaí i dtáirgí talmhaíochta; – Togra le haghaidh Rialacháin ó Pharlaimint na hEorpa agus ón gComhairle lena leasaítear Rialachán (CE) Uimh. 73/2009 maidir le cur i bhfeidhm íocaíochtaí díreacha le feirmeoirí i leith na bliana 2013; – Togra le haghaidh Rialacháin ó Pharlaimint na hEorpa agus ón gComhairle lena leasaítear Rialachán (CE) Uimh. 1234/2007 maidir le córas na scéime aoníocaíochta agus tacaíocht do shaothraithe fíniúnacha. Forbairt é an Rialachán maidir le forbairt tuaithe ar an togra arna thíolacadh ag an gCoimisiún an 6 Deireadh Fómhair 2011 ina leagtar amach comhrialacha le haghaidh gach ciste a oibríonn faoi Chomhchreat Straitéiseach [5]. Tiocfaidh rialachán ina dhiaidh seo maidir leis an scéim le haghaidh na ndaoine is díothaí. Cuirtear an cistiú don scéim sin faoi cheannteideal éagsúil de chuid CAI anois. Ina theanta sin, táthar ag ullmhú rialacha nua maidir le foilsiú faisnéise i dtaobh tairbhithe ag cur san áireamh agóidí Chúirt Bhreithiúnais an Aontais Eorpaigh d'fhonn an bealach is iomchuí a aimsiú chun réiteach a fháil idir ceart na dtairbhithe chun cosanta ar a sonraí pearsanta agus prionsabal na trédhearcachta. 2. TORTHAÍ AN CHOMHAIRLIÚCHÁIN LEIS NA PÁIRTITHE LEASMHARA AGUS MEASÚNÚ TIONCHAIR Ar bhonn na meastóireachta ar an gcreat beartais atá ann faoi láthair agus ar bhonn anailíse ar dhúshláin agus riachtanais a bheidh ann amach anseo, déantar measúnú agus comparáid idir tionchar trí chás mhalartacha sa mheasúnú tionchair. Toradh is ea é ar phróiseas fada a thosaigh in Aibreán 2010 agus a bhí faoi stiúir grúpa idirsheirbhíse a thug anailís fhairsing chainníochtúil agus cháilíochtúil le chéile, lena n-áirítear bonnlíne a bhunú i bhfoirm réamh-mheastachán meántéarmach le haghaidh margaí talmhaíochta agus ioncaim go dtí 2020 agus tionchar na gcásanna éagsúla beartais a shamhaltú de réir eacnamaíocht na hearnála. Is iad seo a leanas na trí chás a léirítear sa mheasúnú tionchair: 1) cás an choigeartaithe, ina leantar leis an gcreat beartais atá ann faoi láthair ach ina dtéitear i ngleic leis na lochtanna is tábhachtaí atá air, amhail dáileadh na n-íocaíochtaí díreacha; 2) cás an chomhtháthaithe, ina n-athraítear an beartas go mór trí fheabhas a chur ar spriocdhíriú agus ar ghlasú íocaíochtaí díreacha agus trí threisiú a dhéanamh ar spriocdhíriú straitéiseach i gcomhair beartas forbartha tuaithe a bheidh níos comhordaithe le beartais eile an AE, agus tríd an mbunús dlí a shíneadh chomh maith chun scóip níos fairsinge a thabhairt do chomhar táirgeoirí; agus 3) cás an athdhírithe, ina gcuirtear an beartas i dtreo nua sa chaoi go mbeidh sé dírithe go heisiach ar an gcomhshaol agus go gcuirfear deireadh le híocaíochtaí díreacha go forchéimnitheach, cás é ina dtoimhdítear go bhféadfar an acmhainneacht táirgeachta a choinneáil gan tacaíocht a thabhairt agus go bhféadfar freastal ar riachtanais shocheacnamaíocha limistéar tuaithe le beartais eile. I bhfianaise na géarchéime eacnamaíche agus an bhrú ar an airgeadas poiblí, ar saincheisteanna iad ar ar thug an AE freagra tríd an straitéis Eoraip 2020 agus an togra le haghaidh CAI, tugann gach aon de na trí chás méid éagsúil tábhachta do gach ceann de na trí chuspóir beartais a bheidh ag an CBT a bheidh ann amach anseo agus a bhfuil sé d'aidhm aige an talmhaíocht a chur faoi bhonn níos iomaíche agus níos inbhuanaithe agus na limistéir thuaithe a dhéanamh bríomhar. D'fhonn an beartas a ailíniú níos fearr leis an straitéis Eoraip 2020, go háirithe ó thaobh éifeachtúlachta acmhainní de, beidh sé níos riachtanaí fós amach anseo táirgiúlacht na talmhaíochta a fheabhsú trí thaighde, aistriú eolais agus cur chun cinn comhair agus nuálaíochta (lena n-áirítear tríd an gComhpháirtíocht Eorpach um Nuálaíocht maidir le táirgiúlacht agus inbhuanaitheacht na talmhaíochta). Cé nach bhfuil beartas talmhaíochta an AE ag feidhmiú a thuilleadh i dtimpeallacht ina bhfuil beartais a shaobhann trádáil, táthar ag tnúth le breis brú ar an earnáil áirithe seo ó thuilleadh léirscaoilte, go háirithe faoi chuimsiú Chlár Oibre Forbartha Doha nó an Chomhaontaithe Saorthrádála le Mercosur. Tarraingíodh na trí chás beartais suas ag cur san áireamh na bpríomhroghanna a cuireadh in iúl le linn an chomhairliúcháin a rinneadh mar chuid den mheasúnú tionchair. Iarradh ar pháirtithe leasmhara aighneachtaí a chur isteach idir 23.11.2010 agus 25.1.2011 agus reáchtáladh coiste comhairleach an 12.1.2011. Seo thíos achoimre ar na príomhphointí [6]: – Tá geallsealbhóirí d'aon tuairm go ginearálta gur gá CBT láidir a bheith ann atá bunaithe ar struchtúr décholúnach chun dul i ngleic le dúshláin na slándála bia, na bainistíochta oiriúnaí ar acmhainní nádúrtha agus na forbartha críochaí. – Measann formhór na bhfreagróirí gur cheart ról a bheith ag an CBT i gcobhsú margaí agus praghsanna. – Tá tuairimí éagsúla ag geallsealbhóirí i dtaobh na nithe ar cóir tacaíocht a dhíriú orthu (go háirithe athdháileadh cabhrach dírí agus uasteorannú íocaíochtaí). – Táthar d'aon tuairim gur féidir leis an dá cholún a bheith tábhachtach chun gníomhaíocht ar son na haeráide a ghéarú agus chun feidhmíocht i dtaobh an chomhshaoil a mhéadú ar mhaithe le sochaí an AE. Cé go gcreideann cuid mhaith feirmeoirí go bhfuiltear á dhéanamh cheana féin, dar leis an bpobal i gcoitinne d'fhéadfaí úsáid ní b'éifeachtúla a bhaint as íocaíochtaí faoi Cholún I. – Is mian leis na freagróirí go mbeadh gach cuid den AE, limistéir mhídheisiúla san áireamh, páirteach i bhfás agus i bhforbairt amach anseo. – D'aibhsigh go leor freagróirí comhtháthú an CBT le beartais eile, amhail beartais comhshaoil, sláinte, trádála agus forbartha. – Amharctar ar nuálaíocht, forbairt gnóthas iomaíoch agus soláthar earraí poiblí do shaoránaigh an AE mar bhealaí chun an CBT a ailíniú leis an straitéis Eoraip 2020. Seo thíos an chomparáid a rinneadh sa mheasúnú tionchair idir na trí chás mhalartacha beartais: Chuirfeadh cás an athdhírithe luas faoin gcoigeartú struchtúrach in earnáil na talmhaíochta, tríd an táirgeadh a bhogadh go dtí na limistéir ab éifeachtúla ó thaobh costais de agus go dtí na hearnálacha ba mhó brabús. Cé go méadódh sé cistiú ar son an chomhshaoil go mór, nochtfadh sé an earnáil do bhreis rioscaí de dheasca an raoin feidhme theoranta a bheadh ag idirghabháil mhargaidh. Thairis sin, bheadh costas mór sóisialta agus don chomhshaol ag baint leis ó tharla go gcaillfeadh na limistéir ba lú iomaíochas cuid mhaith ioncaim agus go ndéanfaí cuid mhaith díghrádú comhshaoil iontu, ós rud é go gcaillfeadh an beartas a éifeacht mar luamhán a thagann ó íocaíochtaí díreacha a nascadh leis na ceanglais maidir le tras-chomhlíonadh. Ag ceann eile an speictrim, is le cás an athdhírithe a bheadh an comhleanúnachas beartais ab fhearr ann maille le feabhsuithe teoranta inbhraite maidir le hiomaíochas na talmhaíochta agus le feidhmíocht i dtaobh an chomhshaoil araon. Tá amhras tromchúiseach ann, áfach, go bhféadfadh an cás áirithe seo dul i ngleic ar bhealach leordhóthanach leis na dúshláin mhóra a bheidh ann amach anseo maidir leis an aeráid agus leis an gcomhshaol, ar dúshláin iad a mbeidh inbhuanaitheacht fhadtéarmach na talmhaíochta i dtreis leo. Cur chuige úrnua atá i gceist le cás an chomhtháthaithe lena gcuirfí feabhas ar spriocdhíriú agus ar ghlasú íocaíochtaí díreacha. Léiríonn an anailís gur féidir glasú a chur i gcrích ar chostas réasúnta d'fheirmeoirí cé nach bhféadtar ualach riaracháin éigin a sheachaint. Ar an dul céanna, is féidir spreagadh nua a thabhairt d'fhorbairt tuaithe ar chuntar go mbainfidh na Ballstáit agus na réigiúin úsáid éifeachtúil as na deiseanna nua agus nach ndéanfaidh an comhchreat straitéiseach le cistí eile an AE an tsineirgíocht le Colún I a laghdú ná láidreachtaí sainiúla na forbartha tuaithe a lagú. Má fhaightear an chothromaíocht cheart, is é seo an cás is fearr a rachadh i ngleic le hinbhuanaitheacht fhadtéarmach na talmhaíochta agus na limistéar tuaithe. Ar a bhonn sin, baintear de thátal sa mheasúnú tionchair gurb é an cás comhtháthaithe an cás is cothroime maidir le hailíniú forchéimnitheach a dhéanamh idir an CBT agus cuspóirí straitéiseacha an AE agus tá an chothromaíocht sin le fáil freisin i gcur chun feidhme na n-eilimintí éagsúla sna tograí reachtacha. Beidh sé sár-riachtanach freisin creat meastóireachta a fhorbairt chun feidhmíocht an CBT a thomhas le sraith choitinn táscairí a bheidh nasctha le cuspóirí beartais. Leagadh béim nach beag ar an simpliúchán feadh an phróisis agus ba cheart cur leis ar bhealaí éagsúla, mar shampla trí chuíchóiriú a dhéanamh ar thras-chomhlíonadh agus ionstraimí margaidh, nó an leagan amach atá ar scéim na bhfeirmeoirí beaga. Thairis sin, ba cheart glasú na n-íocaíochtaí díreacha a dhéanamh ar bhealach a íoslaghdóidh an t-ualach riaracháin, costais na rialuithe san áireamh. 3. EILIMINTÍ DLÍTHIÚLA AN TOGRA Tá sé beartaithe an struchtúr atá ag an CBT faoi láthair a choinneáil, mar atá dhá cholún le bearta bliantúla sainordaitheacha a chuirfear i bhfeidhm go ginearálta faoi chuimsiú Cholún I maille le bearta deonacha atá oiriúnaithe do shainiúlachtaí tíortha agus réigiún faoi chur chuige an chláraithe ilbhliantúil faoi chuimsiú Cholún II. Leis an leagan amach nua atá ar íocaíochtaí díreacha, áfach, táthar ag iarraidh breis leasa a bhaint as na sineirgíochtaí le Colún II, agus ag an am céanna táthar ag cur an cholúin sin faoi Chomhchreat Straitéiseach chun an comhordú idir é agus cistí comhbhainistíochta eile de chuid an AE a fheabhsú. Ar a bhonn sin, coinneofar an struchtúr atá ann faoi láthair mar atá ceithre bunionstraimí dhlíthiúla, cé go méadófar raon feidhme an rialacháin mhaoinithe chun forálacha coiteanna a thabhairt le chéile faoi chuimsiú an rialacháin chothrománaigh, mar a thugtar air anois. Comhlíonann na tograí prionsabal na coimhdeachta. Comhbheartas i bhfírinne is ea an CBT: réimse is ea é ina roinntear inniúlacht idir an AE agus na Ballstáit agus a bhainistítear ar leibhéal an AE d'fhonn earnáil na talmhaíochta a choinneáil ar bhonn inbhuanaithe agus ilghnéitheach ar fud an AE, agus chun dul i ngleic le saincheisteanna móra trasteorainn amhail athrú aeráide agus treisiú na dlúthpháirtíochta idir na Ballstáit. I bhfianaise thromchúis na ndúshlán a bheidh ann amach anseo maidir le slándáil bia, an comhshaol agus cothroime idir críocha, is beartas é an CBT fós lena mbaineann tábhacht straitéiseach chun a áirithiú go dtabharfar an fhreagairt is éifeachtaí ar na dúshláin bheartais agus go mbainfear an úsáid is éifeachtúla as acmhainní buiséadacha. Thairis sin, tá sé beartaithe struchtúr na n-ionstraimí a choinneáil mar atá sé faoi láthair, i.e. in dhá cholún, agus níos mó saoirse ag na Ballstáit réitigh a chur in oiriúint dá sainiúlachtaí áitiúla faoi Cholún II, ar colún é a chómhaoiníonn siad. Cuirfear an Chomhpháirtíocht Eorpach um Nuálaíocht atá nua agus an tsraith straitéisí um bainistiú rioscaí faoi chuimsiú Cholún II. Ag an am céanna ba cheart an beartas a ailíniú níos fearr leis an straitéis Eoraip 2020 (lena n-áirítear comhchreat le cistí eile de chuid an AE) agus ba cheart roinnt feabhsuithe agus eilimintí simpliúcháin a thabhairt isteach. Ar deireadh thiar, léiríonn an anailís a rinneadh faoi chuimsiú an mheasúnaithe thionchair go follasach an costas a bheadh ann i dtéarmaí iarmhairtí don gheilleagar, don chomhshaol agus don tsochaí mura ndéanfar gníomhaíocht éigin. Sa Rialachán maidir le CEM Aonair leagtar síos rialacha maidir le comheagraíocht na margaí talmhaíochta, agus cuirtear an scéim chabhrach i gcomhair na ndaoine is díothaí faoi ionstraim eile. Léiríodh le linn na géarchéime déiríochta a bhí ann 2008-2009 gur gá sásra sabháilteachta a choinneáil agus na huirlisí atá ar fáil a chuíchóiriú chomh maith. Sa phlé a rinne an Grúpa Ardleibhéil Saineolaithe maidir le Bainne ina dhiaidh sin aibhsíodh an gá feabhas a chur ar fheidhmiú an tslabhra bia. Ar an dóigh sin, is é is aidhm don rialachán forálacha a chuíchóiriú, a shíneadh agus a shimpliú ar bhonn na taithí a fuarthas go dtí seo le hidirghabháil phoiblí, stóráil phríobháideach, bearta eisceachtúla/éigeandála agus cabhair d'earnálacha sonracha agus chun comhar a éascú idir eagraíochtaí táirgeoirí agus idirchraoibhe chomh maith. Cuirfear deireadh le cabhair áirithe earnála (e.g. bainne bearrtha, leannlusanna agus seiriceáin). Rachaidh córas na gcuótaí bainne agus an cosc ar phlandáil fíona in éag faoi reachtaíocht atá ann faoi láthair agus dá bhrí sin ní dhéanfar aon athrú orthu ina leith sin. Rachaidh na cuótaí siúcra in éag faoin 30 Meán Fómhair 2016. Beidh foráil amháin ann maidir le galar ainmhí/cailleadh mhuinín an tomhaltóra agus clásál ginearálta maidir le suaitheadh an mhargaidh, agus leathnófar an clásál sin chun gach earnáil sa CEM Aonair atá ann faoi láthair a chumhdach. Déanfar an cumhdach táirgí i gcomhair aitheantais eagraíochtaí táirgeoirí agus a gcomhlachas chomh maith le heagraíochtaí idirchraoibhe ag Ballstáit a leathnú chuig gach earnáil sa CEM Aonair atá ann faoi láthair. Athrófar an tacaíocht a thugtar do bhunú grúpaí táirgeoirí in earnáil na dtorthaí agus na nglasraí chuig forbairt tuaithe. Is léiriú é an rialachán ar an togra a rinneadh cheana le haghaidh earnáil an bhainne inar leagadh amach bunchoinníollacha má chuireann Ballstáit conarthaí scríofa ar bhonn éigeantach d'fhonn cumas margála táirgeoirí bainne a neartú sa slabhra bia. Léiriú é freisin ar an togra a rinneadh cheana maidir le caighdeáin mhargaíochta i gcomhthéacs pacáiste na cáilíochta. Ó thaobh an tsimpliúcháin de, beidh tionchar dearfach ann ó thaobh an ualaigh ar na Ballstáit de agus ó thaobh rómhaorlathais d'oibreoirí de a bhuí le deireadh a chur le cabhair áirithe earnála, an scéim chabhrach in earnáil na seiriceán a dhíchúpláil, deireadh a chur le córas an chuóta siúcra agus deireadh a chur leis na ceanglais maidir le conarthaí soláthair a chlárú agus maidir le fianú coibhéise in earnáil na leannlusanna. Ní bheidh se riachtanach a thuilleadh a bheith in ann na scéimeanna cabhrach earnála a chur chun feidhme ná acmhainní a leithdháileadh chun iad a rialú. 4. IMPLEACHT BHUISÉADACH Foráiltear sa togra le haghaidh CAI gur cheart leanúint de chuid shuntasach de bhuiséad an AE a thiomnú don talmhaíocht, ó tharla go mbaineann tábhacht straitéiseach leis an gcomhbheartas talmhaíochta. Dá bhrí sin, agus de réir praghsanna reatha, tá sé beartaithe go ndíreoidh an CBT ar a chroíghníomhaíochtaí le EUR 317.2 billiún leithdháilte ar Cholún I agus EUR 101.2 billiún ar Cholún II feadh na tréimhse 2014-2020. Tá EUR 17.1 billiún de chistiú breise mar chomhlánadh ar chistiú Cholún I agus Cholún II. Is éard atá i gceist leis an gcistiú breise sin EUR 5.1 billiún i gcomhair taighde agus nuálaíochta, EUR 2.5 billiún i gcomhair sabháilteachta bia agus EUR 2.8 billiún i gcomhair tacaíocht bia do na daoine is díothaí faoi cheannteidil eile de chuid an CAI, chomh maith le EUR 3.9 billiún mar chúltaisce nua i gcomhair géarchéimeanna in earnáil na talmhaíochta agus suas le EUR 2.8 billiún sa Chiste Eorpach um Choigeartú don Domhandú lasmuigh den CAI. Dá bhrí sin is ionann an buiséad iomlán agus EUR 435.6 billiún feadh na tréimhse 2014-2020. Maidir le dáileadh tacaíochta i measc na mBallstát, tá sé beartaithe i gcás gach Ballstáit a fhaigheann íocaíochtaí díreacha atá faoi bhun 90 % de mheán an AE, go laghdófar an bhearna sin aon trian. Ríomhtar na huasmhéideanna náisiúnta sa rialachán maidir le híocaíochtaí díreacha ar an mbonn sin. Tá dáileadh tacaíochta ar fhorbairt tuaithe bunaithe ar chritéir oibiachtúla atá nasctha leis na cuspóirí beartais agus an dáileadh reatha á chur san áireamh. Amhail an cás faoi láthair, ba cheart rátaí cómhaoinithe ní b'airde a bheith ann chun leasa na réigiún lagfhorbartha, ar rátaí iad a bheidh feidhm acu maidir le bearta áirithe eile amhail aistriú eolais, grúpaí táirgeoirí, comhar agus Leader. Tabharfar roinnt solúbthachta isteach i gcás aistrithe idir colúin (suas le 5% d'íocaíochta díreacha): ó cholún I go colún II lena chur ar chumas na mBallstát a mbeartas forbartha tuaithe a threisiú, agus ó cholún II go colún I i gcás na mBallstát sin ina bhfuil leibhéal na n-íocaíochtaí díreacha fós faoi bhun 90% den mheán don AE. Tá mionsonraí an tionchair airgeadais a thiocfaidh as na tograí le haghaidh athchóiriú an CBT leagtha amach sa ráiteas airgeadais a ghabhann leis na tograí. 2011/0281 (COD) Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE lena mbunaítear comheagraíocht na margaí i dtáirgí talmhaíochta (Rialachán maidir le CEM Aonair) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe an chéad fhomhír d'Airteagal 42 agus d'Airteagal 43(2) de, Ag féachaint don togra ón gCoimisiún Eorpach [7], Tar éis dóibh an dréachtghníomh reachtach a chur chuig na Parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa [8], Tar éis dul i gcomhairle leis an Maoirseoir Eorpach ar Chosaint Sonraí [9] Ag gníomhú dóibh i gcomhréir leis an ngnáthnós imeachta reachtach [10], De bharr an méid seo a leanas: (1) Sa Teachtaireacht ón gCoimisiún chuig Parlaimint na hEorpa, an Chomhairle, Coiste Eacnamaíoch agus Sóisialta na hEorpa agus Coiste na Réigiún maidir le 'CBT as seo go 2020: Déileáil leis na dúshláin bhia, acmhainní nádúrtha agus chríche a bheidh ann amach anseo' [11] leagtar amach na dúshlain, na cuspóirí agus na treoshuímh a d'fhéadfadh a bheith ann don Chomhbheartas Talmhaíochta (CBT) tar éis 2013. I bhfianaise na díospóireachta i dtaobh na Teachtaireachta sin, ba cheart an CBT a athchóiriú le héifeacht ón 1 Eanáir 2014. Ba cheart príomhionstraimí uile an Chomhbheartais Talmhaíochta a chumhdach leis an athchóiriú, lena n-áirítear Rialachán (AE) Uimh. [COIM(2010)799] an [...] lena mbunaítear comheagraíocht mhargaí talmhaíochta agus maidir le forálacha sonracha i gcomhair táirgí talmhaíochta áirithe (an Rialachán maidir le CEM aonair). I bhfianaise raon feidhme an athchóirithe, is iomchuí Rialachán (AE) Uimh. [COIM(2010)799] a aisghairm agus Rialachán nua maidir le CEM Aonair [12] a chur ina ionad. Ba cheart na forálacha, a oiread is féidir, a chomhchuibhiú, a chuíchóiriú agus a shimpliú leis an athchóiriú, go háirithe na forálacha sin a chumhdaíonn níos mó ná earnáil amháin talmhaíochta, lena n-áirítear trína áirithiú go bhféadfaidh an Coimisiún eilimintí neamhriachtanacha de bhearta a ghlacadh trí bhíthin gníomhartha tarmligthe. (2) Tá sé fíorthábhachtach go rachaidh an Coimisiún i mbun comhairliúchán iomchuí le linn a oibre ullmhúchain, lena n-áirítear ar leibhéal na saineolaithe. Ba cheart don Choimisiún a áirithiú, agus gníomhartha tarmligthe á n-ullmhú agus á dtarraingt suas aige, go ndéanfar doiciméid ábhartha a tharchur go comhuaineach, go tráthúil agus go hiomchuí chuig Parlaimint na hEorpa agus chuig an gComhairle. (3) De bhun Airteagal 43(3) den Chonradh ar Fheidhmiú an Aontais Eorpaigh (an Conradh), glacfaidh an Chomhairle bearta maidir le praghsanna, tobhaigh, cabhair agus srianta cainníochtúla a shocrú. Ar mhaithe le soiléireacht, i gcás ina bhfuil feidhm ag Airteagal 43(3) den Chonradh, ba cheart a mhaíomh go sainráite sa Rialachán seo gur ar an mbonn sin a ghlacfaidh an Chomhairle bearta. (4) Ba cheart eilimintí bunúsacha uile an CEM Aonair a bheith sa Rialachán seo. Tá dlúthbhaint idir na heilimintí bunúsacha sin agus socrú praghsanna, tobhach, cabhrach agus srianta cainníochtúla i gcásanna áirithe. (5) Ba cheart feidhm a bheith ag an Rialachán seo maidir le gach táirge talmhaíochta atá liostaithe in Iarscríbhinn I a ghabhann leis an gConradh chun a áirithiú gurb ann do chomheagraíocht mhargaidh i gcás gach táirge den sórt sin, de réir mar atá ceangailte in Airteagal 40(1) den Chonradh. (6) Ba cheart a shoiléiriú gur cheart feidhm a bheith ag Rialachán (AE) Uimh. [...] [Rialachán cothrománach maidir leis an CBT] [13] agus ag na forálacha arna nglacadh dá bhun maidir leis na bearta a leagtar amach sa Rialachán seo. Go háirithe, tá forálacha leagtha síos i [Rialachán cothrománach an CBT] chun a áirithiú go gcomhlíonfar na hoibleagáidí atá leagtha síos i bhforálacha an CBT, lena n-áirítear seiceálacha agus cur i bhfeidhm beart riaracháin agus pionós riaracháin i gcás neamhchomhlíonta, agus rialacha a bhaineann le hurrúis a thaisceadh agus a urscaoileadh agus le híocaíocht neamhdhlite a aisghabháil. (7) Sa Rialachán seo agus i ngníomhartha eile arna nglacadh faoi Airteagal 43 den Chonradh déantar tagairt do thuairisc táirgí agus do thagairtí do cheannteidil nó d'fhocheannteidil na hainmníochta comhcheangailte. De bharr leasuithe ar ainmníocht na Comhtharaife Custaim, d'fhéadfadh gá a bheith le coigeartuithe teicniúla ar Rialacháin den sórt sin. Ba cheart don Choimisiún a bheith in ann bearta cur chun feidhme a ghlacadh chun na coigeartuithe sin a dhéanamh. Ar mhaithe le soiléireacht agus simplíocht, Rialachán (CE) Uimh. 234/79 an 5 Feabhra 1979 maidir leis an nós imeachta lena gcoigeartaítear ainmníocht na Comhtharaife Custaim a úsáidtear i gcás táirgí talmhaíochta [14] lena bhforáiltear faoi láthair maidir le cumhacht den sórt sin, ba cheart é a aisghairm agus an chumhacht a chomhtháthú leis an Rialachán seo. (8) Chun sainiúlachtaí earnáil na ríse a chur san áireamh, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil leis na sainmhínithe a bhaineann le hearnáil na ríse atá leagtha amach i gCuid I d'Iarscríbhinn II a ghabhann leis an Rialachán seo, a thabhairt cothrom le dáta. (9) Chun a áirithiú go mbeidh an táirgeadh dírithe ar chineálacha áirithe ríse gan scilligeadh, ba cheart don Choimisiún a bheith in ann bearta cur chun feidhme a ghlacadh maidir le méaduithe agus laghduithe ar an bpraghas idirghabhála poiblí a shocrú. (10) Ba cheart blianta margaíochta a shocrú do ghránaigh, rís, siúcra, farae triomaithe, síolta, ola olóige agus ológa boird, líon agus cnáib, torthaí agus glasraí, bananaí, bainne agus táirgí bainne agus seiriceáin, agus a chur in oiriúint a oiread is féidir do thimthriallta táirgthe bitheolaíocha gach ceann de na táirgí sin. (11) Chun sainiúlachtaí earnálacha na dtorthaí agus na nglasraí a chur san áireamh, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil leis na blianta margaíochta a shocrú i gcás na dtáirgí sin. (12) Chun na margaí a chobhsú agus chun caighdeán maireachtála cothrom a áirithiú don phobal talmhaíochta, forbraíodh córas difreáilte maidir le tacaíocht do phraghsanna sna hearnálacha éagsúla agus tugadh scéimeanna tacaíochta díreacha isteach, lena gcuirtear san áireamh na riachtanais éagsúla atá ag gach ceann de na hearnálacha sin ar thaobh amháin agus idirthuilleamaíocht na n-earnálacha éagsúla ar an taobh eile. Déantar na bearta sin i bhfoirm idirghabhála poiblí nó, de réir mar a bheidh, i bhfoirm cabhair a íoc i gcomhair stórála príobháidí. Is gá ann i gcónaí bearta tacaíochta praghsanna a choimeád ach iad a chuíchóiriú agus a shimpliú. (13) Ba cheart na forálacha a chur faoi réir struchtúir choitinn, ar mhaithe le soiléireacht agus le trédhearcacht, ach ba cheart an beartas atá á chur i bhfeidhm i ngach earnáil a choinneáil. Chun na críche sin, is iomchuí idirdhealú a dhéanamh idir praghsanna tagartha agus praghsanna idirghabhála agus is iomchuí praghsanna idirghabhála a shainmhíniú chun a shoiléiriú nach gcomhfhreagraíonn ach praghsanna idirghabhála i gcomhair idirghabhála poiblí do na riarphraghsanna feidhmithe dá dtagraítear sa chéad abairt de mhír 8 d'Iarscríbhinn 3 a ghabhann le Comhaontú maidir le Talmhaíocht na hEagraíochta Trádála Domhanda (i.e. tacaíocht maidir le bearna i bpraghsanna). Sa chomhthéacs seo ba cheart a thuiscint go bhféadtar idirghabháil mhargaidh a dhéanamh i bhfoirm idirghábhála poiblí chomh maith le foirmeacha eile idirghabhála nach n-úsáideann táscairí praghais a bunaíodh ex-ante. (14) De réir mar is iomchuí do gach earnáil i bhfianaise an chleachtais agus na taithí ó CEManna roimhe seo, ba cheart an córas idirghabhála a bheith ar fáil le linn tréimhsí áirithe den bhliain agus ba cheart é a bheith ar oscailt le linn na tréimhse sin ar bhonn buan nó ba cheart é a oscailt ag brath ar phraghsanna margaidh. (15) Leibhéal na bpraghsanna ar ar cheart ceannach isteach faoi idirghabháil phoiblí, i.e. tacaíocht maidir le bearna i bpraghsanna, ar phraghas socraithe i gcomhair cainníochtaí áirithe i gcás táirgí áirithe agus i gcásanna eile ag brath ar thairscint, agus an cleachtas agus an taithí ó CEManna roimhe seo á léiriú. (16) Ba cheart foráil a dhéanamh sa Rialachán seo maidir leis an deis táirgí arna gceannach faoi idirghabháil phoiblí a dhiúscairt. Ba cheart bearta mar sin a dhéanamh ar bhealach nach suaitheann an margadh agus a áirithíonn go mbeidh rochtain chothrom ar earraí agus go gcaithfear go cothrom le ceannaitheoirí. (17) Chun trédhearcacht sa mhargadh a áirithiú, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil leis na coinníollacha a leagan síos faoina bhféadfaidh sé a chinneadh cabhair a dheonú i gcomhair stórála príobháidí chun na críche an margadh a chothromú agus praghsanna an mhargaidh a chobhsú, agus staid an mhargaidh á cur san áireamh. (18) Chun sainiúlachtaí na n-earnálacha éagsúla a chur san áireamh, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil leis na ceanglais agus na coinníollacha a ghlacadh atá le comhlíonadh ag táirgí atá le ceannach isteach faoi idirghabháil phoiblí agus le stóráil faoi chóras na cabhrach i gcomhair stórála príobháidí, sa bhreis ar na ceanglais atá leagtha síos sa Rialachán seo, agus i ndáil leis na méaduithe nó laghduithe praghais is infheidhme a ghlacadh chomh maith chun críche cáilíochta maidir le ceannach isteach agus díolacháin araon, agus i ndáil leis na forálacha a ghlacadh a bhaineann leis an oibleagáid ar na gníomhaireachtaí íocaíochta a chur faoi deara go ndíchnámhaítear an mhairteoil ar fad tar éis a glactha agus sula stórálfar í. (19) Chun éagsúlacht na staideanna a bhaineann le stoic idirgabhála a stóráil san Aontas a chur san áireamh agus chun rochtain leordhothanach ar idirghábháil phoiblí a áirithiú le haghaidh oibreoirí, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil leis na ceanglais atá le comhlíonadh ag áiteanna stórála idirghabhála i gcomhair táirgí atá le ceannach isteach faoin gcóras, forálacha a bhaineann le cainníochtaí beaga a fhanann i stóras sna Ballstáit; agus rialacha le haghaidh cainníochtaí díola dhírigh nach féidir a athphacáistiú níos mó nó atá meathlaithe; agus rialacha áirithe maidir le stóráil táirgí laistigh nó lasmuigh den Bhallstát atá freagrach astu agus as a gcóireáil maidir le dleachtanna custaim agus aon mhéideanna eile atá le deonú nó le gearradh faoin CBT. (20) Chun a áirithiú go mbeidh an éifeacht inmhianaithe ag stóráil phríobháideach ar an margadh, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil le bearta chun an méid cabhrach atá le híoc a laghdú i gcás inar lú an chainníocht arna stóráil ná an chainníocht atá ar conradh; agus coinníollacha faoina ndeonófar réamhíocaíocht. (21) Chun cearta agus oibleagáidí oibreoirí a ghlacann páirt i mbearta idirghabhála poiblí nó stórála príobháidí a chosaint, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil le forálacha a bhaineann le húsáid nósanna imeachta tairsceana; incháilitheacht oibreoirí; agus oibleagáid urrús a thaisceadh mar ráthaíocht. (22) Chun cur i láthair na dtáirgí éagsúla a chaighdeánú chun feabhas a chur ar thrédhearcacht an mhargaidh, ar thaifeadadh praghsanna agus ar chur i bhfeidhm na socruithe idirghabhála margaidh i bhfoirm idirghabhála poiblí agus stórála príobháidí, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil le scálaí an Aontais le haghaidh conablaigh a aicmiú in earnálacha na mairteola agus na laofheola, na muiceola agus na caoireola agus na feola gabhair. (23) Chun cruinneas agus iontaofacht aicmiú conablach a áirithiú, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil leis an athbhreithniú ar chur i bhfeidhm aicmiú na gconablach i mBallstáit ag Coiste de chuid an Aontais. (24) An scéim atá ann faoi láthair chun bia a dháileadh ar na daoine is díothaí san Aontas, scéim a glacadh faoin gcomhbheartas talmhaíochta, ba cheart rialachán ar leith a bheith ann di a ghlacfaí chun cuspóirí comhtháthaithe sóisialta na scéime a léiriú. Mar sin féin, ba cheart foráil a dhéanamh sa Rialachán seo ionas gur féidir táirgí, ar táirgí iad atá á gcoinneáil trí idirghabháil phoiblí, a dhiúscairt trína gcur ar fáil i gcomhair a n-úsáide sa scéim. (25) Ba cheart páistí a spreagadh torthaí agus glasraí agus táirgí bainne a ithe, trí mhéadú a dhéanamh go marthanach ar chion na dtáirgí sin i gcothú páistí nuair atá a nósanna itheacháin á bhfoirmiú. Ba cheart cabhair ón Aontas a chur chun cinn dá bhrí sin chun soláthar táirgí den sórt sin do pháistí i bhforais oideachais a mhaoiniú nó a chómhaoiniú. (26) Chun bainistíocht bhuiséadach fhónta a áirithiú ar an scéim, ba cheart forálacha comhchuibhithe a bhunú. Níor cheart cabhair ón Aontas a úsáid in ionad chistiú aon scéime náisiúnta atá ann cheana. I bhfianaise na srianta buiséadacha, ba cheart na Ballstáit a bheith in ann ranníocaíochtaí ón earnáil phríobháideach a úsáid in ionad a ranníocaíochtaí airgeadais féin do na scéimeanna. Ionas go mbeidh a scéim éifeachtach, ba cheart do na Ballstáit foráil a dhéanamh maidir le bearta tionlacain agus ba cheart na Ballstáit a údarú le cabhair náisiúnta a dheonú ina leith. (27) Chun nósanna itheacháin sláintiúla a chur chun cinn i measc páistí, chun a áirithiú go n-úsáidfear Cistí Eorpacha ar bhealach éifeachtúil agus spriocdhírithe agus chun feasacht faoin scéim a chur chun cinn, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil leis an scéim torthaí scoile maidir leis an méid seo a leanas: na táirgí nach bhfuil incháilithe don scéim sin; spriocghrúpa na scéime; na straitéisí náisiúnta nó réigiúnacha nach foláir do Bhallstáit a tharraingt suas chun leas a bhaint as an gcabhair, lena n-airítear na bearta tionlacain; roghnú agus formheas na n-iarratasóirí ar chabhair; critéir oibiachtúla le haghaidh leithdháileadh cabhrach i measc na mBallstát, leithdháileadh táscach cabhrach i measc na mBallstát agus an modh chun cabhair a ath-leithdháileadh i measc na mBallstát bunaithe ar iarratais a fuarthas; na costais atá incháilithe do chabhair, lena n-áirítear an deis uasteorainn fhoriomlán a leagan síos i gcomhair costas den sórt sin; agus a cheangal ar Bhallstáit atá páirteach inti poibliú a dhéanamh ar ról fóirdheonaithe na scéime. (28) Chun an éabhlóid i bpatrúin tomhaltais táirgí déiríochta a chur san áireamh mar aon leis na nuálaíochtaí agus na forbairtí i margadh na dtáirgí déiríochta, chun a áirithiú go gcáilíonn na tairbhithe agus na hiarratasóirí iomchuí le haghaidh na cabhrach agus chun feasacht an phobail a ardú i leith na scéime cabhrach, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil leis an scéim bainne scoile maidir leis an méid seo a leanas: na táirgí atá incháilithe le haghaidh na scéime; na straitéisí náisiúnta nó réigiúnacha nach foláir do Bhallstáit a tharraingt suas chun leas a bhaint as an gcabhair agus spriocghrúpa na scéime; na coinníollacha maidir le cabhair a dheonú; urrús a thaisceadh lena ráthaítear an cur i gcrích i gcás ina réamhíoctar cabhair; faireachán agus meastóireacht; agus a cheangal ar fhorais oideachais ról fóirdheonaithe na scéime a phoibliú. (29) Ní úsáidtear an scéim chabhrach le haghaidh eagraíochtaí táirgeoirí leannlusannna ach in aon Bhallstát amháin. Chun solúbthacht a chruthú agus chun an cur chuige san earnáil sin a chomhchuibhiú leis na hearnálacha eile, ba cheart deireadh a chur leis an scéim chabhrach, agus an deis a bheith ann tacaíocht a thabhairt do na heagraíochtaí táirgeoirí faoi bhearta forbartha tuaithe. (30) Tá gá le maoiniú ón Aontas chun oibreoirí formheasta a spreagadh cláir oibre a tharraingt suas chun na críche cáilíocht táirgthe ola olóige agus ológ boird a fheabhsú. Sa chomhthéacs sin, ba cheart a fhoráil sa Rialachán seo go leithdháilfí tacaíocht ón Aontas de réir na dtosaíochtaí a thugtar do na gníomhaíochtaí a ghabhtar ar láimh laistigh de na cláir oibre faoi seach. Ba cheart gan tacaíocht a thabhairt ach do na gníomhaíochtaí is úsáidí áfach, agus ba cheart cómhaoiniú a thabhairt isteach chun cáilíocht clár den sórt sin a fheabhsú. (31) Chun a áirithiú go mbainfidh an chabhair a sholáthraítear le haghaidh táirgeoirí ola olóige agus ológ boird a cuspóir amach, mar atá cáilíocht táirgthe ola olóige agus ólóg boird a fheabhsú, agus chun a áirithiú go n-urramóidh eagraíochtaí oibreoirí ola olóige agus ológ boird a n-oibleagáidí, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil leis na coinníollacha a bhaineann le heagraíochtaí oibreoirí a fhormheas chun críocha na scéime cabhrach, agus le formheas den sórt sin a chur ar fionraí nó a aistarraingt; na bearta atá incháilithe i gcomhair maoiniú ón Aontas; maoiniú ón Aontas a leithdháileadh ar bhearta áirithe; na gníomhaíochtaí agus costais nach bhfuil incháilithe i gcomhair maoiniú ón Aontas; agus cláir oibre a roghnú agus a fhormheas agus maidir le taisceadh urrús a bheith ina cheangal. (32) Sa Rialachán seo déantar idirdhealú idir torthaí agus glasraí, lena n-áirítear torthaí agus glasraí atá beartaithe lena margú agus torthaí agus glasraí atá beartaithe lena bpróiseáil, ar thaobh amháin, agus torthaí agus glasraí próiseáilte, ar an taobh eile. Níl feidhm ag rialacha i dtaca le heagraíochtaí táirgeoirí, cláir oibriúcháin agus cúnamh airgeadais an Aontais ach amháin maidir le torthaí agus glasraí agus maidir le torthaí agus glasraí atá beartaithe le haghaidh próiseáil amháin. (33) Tá sé deacair táirgeadh torthaí agus glasraí a thuar agus tá na táirgí meatach. Féadann barrachais theoranta fiú amháin an margadh a shuaitheadh go suntasach. Dá bhrí sin, ba cheart bearta a bhunú i gcomhair bainistiú géarchéimeanna agus ba cheart leanúint de na bearta sin a chomhtháthú le cláir oibriúcháin. (34) Agus torthaí agus glasraí á dtáirgeadh agus á margú, ba cheart saincheisteanna comhshaoil a chur san áireamh ina n-iomláine, lena n-áirítear cleachtais saothraithe, bainistiú ábhar dramhaíola agus diúscairt táirgí a tharraingítear siar ón margadh, go háirithe maidir le cosaint cháilíocht an uisce agus cothabháil na bithéagsúlachta agus na tuaithe. (35) Ba cheart tacaíocht i gcomhair bunú grúpaí táirgeoirí a thabhairt do gach earnáil i ngach Ballstát faoi bheartas forbartha tuaithe, mar sin de ba cheart deireadh a chur leis an tacaíocht shonrach in earnáil na dtorthaí agus na nglasraí. (36) Chun breis freagrachta a thabhairt d'eagraíochtaí táirgeoirí in earnáil na dtorthaí agus na nglasraí as a gcinntí airgeadais agus chun na hacmhainní poiblí a shanntar dóibh a dhíriú ar riachtanais a bheidh ann amach anseo, ba cheart téarmaí a leagan amach maidir le húsáid na n-acmhainní sin. Is réiteach iomchuí é cómhaoiniú cistí oibriúcháin arna mbunú ag eagraíochtaí táirgeoirí. Ba cheart scóip bhreise a údarú do mhaoiniú i gcásanna áirithe. Níor cheart cistí oibriúcháin a úsáid ach amháin chun cláir oibriúcháin in earnáil na dtorthaí agus na nglasraí a mhaoiniú. Chun caiteachas an Aontais a rialú, ba cheart uasteorainn a bheith ar chúnamh a dheonaítear d'eagraíochtaí táirgeoirí a bhunaíonn cistí oibriúcháin. (37) I réigiúin inar lag eagrúchán an táirgthe in earnáil na dtorthaí agus na nglasraí, ba cheart cead a thabhairt ranníocaíochtaí náisiúnta breise a dheonú. I gcás Ballstát atá faoi mhíbhuntáiste ar leith maidir le struchtúir, ba cheart don Aontas na ranníocaíochtaí sin a aisíoc. (38) Chun tacaíocht éifeachtúil, spriocdhírithe agus inbhuanaithe a áirithiú do ghrúpaí táirgeoirí in earnáil na dtorthaí agus na nglasraí, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil le cistí oibriúcháin agus cláir oibriúcháin, struchtúr agus ábhar creata náisiúnta agus straitéise náisiúnta; cúnamh airgeadais ón Aontas; bearta chun géarchéimeanna a chosc agus a bhainistiú; agus cúnamh airgeadais náisiúnta. (39) Tá sé tábhachtach foráil a dhéanamh maidir le bearta tacaíochta in earnáil an fhíona ar dóigh go neartóidh siad struchtúir iomaíocha. Cé gur cheart don Aontas na bearta sin a shainiú agus a mhaoiniú, ba cheart é a fhágáil faoi na Ballstáit an tsraith beart iomchuí a roghnú chun riachtanais a gcomhlachtaí réigiúnacha a shásamh, ag cur a dtréithe ar leith san áireamh, más gá, agus iad a chomhtháthú ina gcláir náisiúnta thacaíochta freisin. Ba cheart do na Ballstáit a bheith freagrach as na cláir sin a chur chun feidhme. (40) Ba cheart cur chun cinn agus margú fhíonta an Aontais i dtríú tíortha a bheith ina eochairbheart ar leith atá incháilithe le haghaidh clár náisiúnta tacaíochta. Ba cheart leanúint de ghníomhaíochtaí athstruchtúraithe agus athchóirithe a chumhdach i ngeall ar a dtionchair struchtúracha dhearfacha ar earnáil an fhíona. Ba cheart tacaíocht a bheith ar fáil freisin d'infheistíochtaí in earnáil an fhíona ar infheistíochtaí iad atá dírithe ar fheidhmíocht eacnamaíoch na ngnóthas féin a fheabhsú. Ba cheart beart maidir le tacaíocht do dhriogadh fotháirgí a bheith ar fáil do Bhallstáit ar mian leo a leithéid d'ionstraim a úsáid chun cáilíocht an fhíona a áirithiú, agus an comhshaol a chaomhnú ag an am céanna. (41) Ba cheart ionstraimí coisctheacha a bheith ann amhail árachas buainte, cistí frithpháirteacha agus glasbhuaint incháilithe chun tacaíocht a fháil faoi na cláir thacaíochta in earnáil an fhíona chun cur chuige freagrach a spreagadh i gcás géarchéimeanna. (42) Rinneadh foralácha cinntitheacha de na foralácha a chinn na Ballstáit maidir le tacaíocht do shaothraithe fíniúnacha trí theidlíochtaí íocaíochta a leithdháileadh. Dá bhrí sin, ní féidir aon tacaíocht den sórt sin a sholáthar ach amháin an tacaíocht chinneann Ballstáit faoin 1 Nollaig 2013 faoi Airteagal 137 de Rialachán (AE) Uimh. [COIM(2010)799] agus faoi na coinníollacha atá leagtha amach san fhoráil sin. (43) Chun a áirithiú go mbaintear amach cuspóirí na gclár tacaíochta fíona agus go n-úsáidtear cistí Eorpacha ar bhealach spriocdhírithe, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil le: rialacha maidir leis an bhfreagracht as caiteachas idir an dáta a bhfaightear na cláir thacaíochta, agus a ndéantar leasuithe ar na cláir agus dáta a n-infheidhmeachta; rialacha maidir le critéir incháilitheachta beart tacaíochta, an saghas caiteachais agus na saghsanna oibríochtaí atá incháilithe chun tacaíocht a fháil; rialacha maidir le bearta nach bhfuil incháilithe chun tacaíocht a fháil agus an t-uasmhéid tacaíochta do gach beart; rialacha maidir le hathruithe ar chláir thacaíochta tar éis dóibh a bheith curtha i bhfeidhm; rialacha maidir le ceanglais agus tairseacha le haghaidh réamhíocaíochtaí, lena n-áirítear an ceanglas maidir le hurrús i gcás ina ndéantar réamhíocaíocht; rialacha ina bhfuil forálacha agus sainmhínithe ginearálta chun críocha clár tacaíochta; rialacha chun mí-úsáid na mbeart tacaíochta agus cistiú dúbailte tionscadal a sheachaint; rialacha faoina n-aistarraingeoidh táirgeoirí fotháirgí na fíonóireachta, eisceachtaí ón oibleagáid sin chun ualach breise riaracháin a sheachaint agus forálacha maidir le deimhniúchán deonach na ndriogairí; rialacha lena leagtar síos na ceanglais ar na Ballstáit maidir le cur chun feidhme na mbeart tacaíochta, chomh maith le srianta chun comhsheasmhacht le raon feidhme na mbeart tacaíochta a áirithiú; rialacha maidir le híocaíochtaí le tairbhithe, lena n-áirítear íocaíochtaí a dhéantar trí idirghabhálaithe árachais. (44) Saintréith de chuid na beachaireachta is ea an éagsúlacht a bhaineann lena dálaí táirgthe agus leis an táirgeacht a fhaightear uaithi agus a scaipthe agus a éagsúla atá na hoibreoirí eacnamaíocha ag na céimeanna táirgthe agus margaíochta araon. Ina theannta sin, i bhfianaise leathadh na varróise i roinnt Ballstát le blianta beaga anuas agus na bhfadhbanna a bhaineann do tháirgeadh meala de bharr an ghalair sin, tá sé fós riachtanach go ndéanfadh an tAontas gníomh ós rud é nach féidir an varróis a dhíothú ina hiomláine agus toisc nach mór táirgí formheasta a úsáid chun í a chóireáil. I bhfianaise na n-imthosca sin agus chun feabhas a chur ar tháirgeadh agus ar mhargaíocht táirgí beachadóireachta san Aontas, ba cheart cláir náisiúnta don earnáil a tharraingt suas gach trí bliana d'fhonn feabhas a chur ar na dálaí ginearálta a bhaineann le táirgeadh agus margaíocht táirgí beachadóireachta. Ba cheart don Aontas na cláir náisiúnta sin a mhaoiniú i bpáirt. (45) Lena áirithiú go n-úsáidfear cistí beachadóireachta an Aontais ar bhealach spriocdhírithe, ba cheart an chumhacht a tharmligean don Choimisiún gníomhartha áirithe a ghlacadh i gcomhréir le hAirteagal 290 den Chonradh, maidir leis an méid seo a leanas: na bearta is féidir a áireamh i gcláir bheachadóireachta, rialacha maidir leis na hoibleagáidí a bhaineann le hábhar na gclár náisiúnta, a dtarraingt suas agus staidéir a bhaineann leo; agus na coinníollacha maidir le leithdháileadh ranníocaíocht an Aontais ar gach Ballstát rannpháirteach. (46) Ba cheart cabhair ón Aontas do thógáil seiriceán a dhíchúpláil isteach i gcóras na n-íocaíochtaí díreacha de réir an chur chuige a leanadh maidir le cúnamh in earnálacha eile. (47) An cúnamh le haghaidh bainne bhearrtha agus púdair bhainne bhearrtha a táirgeadh san Aontas lena n-úsáid mar ábhar beatha agus le próiseáil chun cáiséin agus cáiséanáití a dhéanamh de, ní raibh sé éifeachtach mar thacaíocht don mhargadh agus ba cheart deireadh a chur leis dá bhrí sin, maille leis na rialacha maidir le húsáid cáiséine agus cáiséanáití i monarú cáise. (48) Nuair a chuirtear caighdeáin i bhfeidhm maidir le margaíocht táirgí talmhaíochta féadfaidh siad cuidiú na dálaí eacnamaíocha a fheabhsú don táirgeadh agus don mhargaíocht chomh maith le cáilíocht na dtáirgí sin a fheabhsú. Dá bhrí sin, bheadh sé chun leasa na dtáirgeoirí, na dtrádálaithe agus na dtomhaltóirí a leithéid de chaighdeáin a chur i bhfeidhm. (49) Tar éis na Teachtaireachta ón gCoimisiún maidir le beartas cáilíochta do tháirgí talmhaíochta [15] agus díospóireachtaí ina dhiaidh sin, meastar gurb iomchuí caighdeáin mhargaíochta de réir earnálacha nó táirgí a choimeád, chun ionchais na dtomhaltóirí a chur san áireamh agus chun cuidiú na dálaí eacnamaíocha a fheabhsú do tháirgeadh agus do mhargaíocht táirgí talmhaíochta, chomh maith lena gcáilíocht. (50) Chun a ráthú go bhfuil gach táirge de cháilíocht shlán chóir agus indíolta, agus gan dochar do Rialachán (CE) Uimh. 178/2002 ó Pharlaimint na hEorpa agus ón gComhairle an 28 Eanáir 2002 lena leagtar síos prionsabail agus ceanglais ghinearálta dhlí an bhia, lena mbunaítear an tÚdarás Eorpach um Shábháilteacht Bia agus lena leagtar síos nósanna imeachta i gcúrsaí sábháilteachta bia [16], ba cheart bunchaighdeán ginearálta margaíochta, mar atá beartaithe sa Teachtaireacht ón gCoimisiún dá dtagraítear thuas, a bheith iomchuí do tháirgí nach bhfuil cumhdaithe ag caighdeáin mhargaíochta de réir earnála nó táirge. Nuair a chomhlíonann na táirgí sin caighdeán idirnáisiúnta infheidhme, de réir mar is iomchuí, ba cheart glacadh leis na táirgí sin mar tháirgí a chomhlíonann an caighdeán ginearálta margaíochta. (51) I gcás roinnt earnálacha agus/nó táirgí, eilimintí tábhachtacha is ea sainmhínithe, sonrúcháin agus/nó tuairiscí díolacháin chun dálaí iomaíochta a chinneadh. Is iomchuí, dá bhrí sin, sainmhínithe, sonrúcháin agus tuairiscí díolacháin a leagan síos d'earnálacha áirithe agus/nó táirgí, nár cheart iad a úsáid ach amháin san Aontas chun táirgí a chomhlíonann na ceanglais chomhfhreagracha a mhargú. (52) Ba cheart forálacha de chineál cothrománach a bhunú maidir le caighdeáin mhargaíochta. (53) Ba cheart caighdeáin mhargaíochta a bheith infheidhme ionas gur féidir táirgí de cháilíocht chaighdeánaithe shásúil a sholáthar don mhargadh agus ba cheart iad a bheith ag baint go háirithe, le sainmhínithe, grádú in aicmí, cur i láthair agus lipéadú, pacáistiú, modh táirgthe, leasú, iompar, faisnéis faoi tháirgeoirí, ábhar substaintí áirithe, doiciméid ghaolmhara riaracháin, stóráil, deimhniúcháin agus teorainneacha ama. (54) Ag cur san áireamh leas na dtomhaltóir i dtaca le faisnéis leordhóthanach agus thrédhearcach a fháil faoi tháirgí, ba cheart a bheith in ann an áit feirmeoireachta a chinneadh, ar bhonn gach cáis faoi leith ar an leibhéal geografach is iomchuí, ach sainiúlachtaí earnálacha áirithe a chur san áireamh, go háirithe maidir le táirgí talmhaíochta próiseáilte. (55) Ba cheart feidhm a bheith ag caighdeáin mhargaíochta maidir leis na táirgí talmhaíochta uile a chuirtear ar an margadh san Aontas. (56) Is iomchuí foráil a dhéanamh maidir le rialacha speisialta i ndáil le táirgí a allmhairítear ó thríú tíortha má tá forálacha i bhfeidhm i dtríú tíortha a thugann údar le maoluithe ó chaighdeáin mhargaíochta agus má thugtar ráthaíocht go bhfuil siad comhionann le reachtaíocht an Aontais. (57) Is iomchuí an deis a thabhairt isteach i gcomhair na mBallstát rialacha náisiúnta áirithe a choimeád nó a ghlacadh maidir le leibhéil cháilíochta i ndáil le saillte inleata. (58) Chun aghaidh a thabhairt ar athruithe i staid an mhargaidh, agus sainiúlacht gach earnála á cur san áireamh aige, ba cheart an chumhacht gníomhartha áirithe a ghlacadh i gcomhréir le hAirteagal 290 den Chonradh a tharmligean chuig an gCoimisiún i leith gníomhartha chun ceanglais a bhaineann leis an gcaighdeán margaíochta ginearálta, agus rialacha a bhaineann le comhlíonadh an chaighdeáin sin, a ghlacadh, a mhodhnú agus a mhaolú. (59) Chun ionchais tomhaltóirí a chur san áireamh agus chun cuidiú le dálaí eacnamaíocha do tháirgeadh agus do mhargaíocht táirgí talmhaíochta a fheabhsú chomh maith le cáilíocht na dtáirgí sin a fheabhsú agus chun iad a chur in oiriúint do na dálaí margaidh atá ag síorathrú agus do na hathruithe ar éilimh na dtomhaltóirí, chun forbairtí i gcaighdeáin idirnáisiúnta ábhartha a chur san áireamh agus chun ascnamh teicniúil a chur san áireamh agus ionas nach gcruthófar constaicí i nuálaíocht táirgí, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil le caighdeáin mhargaíochta a ghlacadh de réir earnálacha nó táirgí, ag gach céim den mhargaíocht, chomh maith le maoluithe agus díolúintí i dtaobh chur i bhfeidhm na gcaighdeán sin agus maidir le leasú, maolú nó díolúine is gá i leith sainmhínithe agus tuairiscí díolacháin. (60) Chun a áirithiú go gcuirtear chun feidhme i gceart agus go trédhearcach rialacha náisiúnta le haghaidh táirgí agus/nó earnálacha áirithe maidir le caighdeáin mhargaíochta, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil le coinníollacha a bhunú le haghaidh caighdeáin mhargaíochta den sórt sin a chur i bhfeidhm chomh maith leis na coinníollacha le haghaidh na táirgí arna bhfáil ó na cleachtais thurgnamhacha a choimeád, a chur i gcursaíocht agus a úsáid. (61) Chun na sainiúlachtaí i dtrádáil idir an tAontas agus tríú tíortha áirithe, cineál speisialta roinnt táirgí talmhaíochta agus sainiúlacht gach earnála a chur san áireamh, ba cheart an chumhacht a tharmligean don Choimisiún gníomhartha áirithe a ghlacadh i gcomhréir le hAirteagal 290 den Chonradh i ndáil le lamháltas le haghaidh gach caighdeáin mhargaíochta agus os cionn an lamháltais sin ba cheart a mheas nach n-urramaíonn baisc na dtáirgí ina hiomláine an caighdeán agus i ndáil le rialacha lena sainítear na coinníollacha faoina measfar go comhlíonann táirgí allmhairithe, go leibhéal coibhéiseach, na ceanglais de chuid an Aontais a bhaineann le caighdeáin mhargaíochta agus lena n-údarófar bearta a dhéanfaidh maolú ó na rialacha nach margófaí táirgí san Aontas ach amháin i gcomhréir le caighdeáin den sórt sin agus na rialacha a chinneadh a bhaineann leis na caighdeáin mhargaíochta a chur i bhfeidhm ar tháirgí a onnmhairítear ón Aontas. (62) Tá coincheap na bhfíonta d'ardchaighdeán san Aontas bunaithe ar, inter alia, na saintréithe sonracha inchurtha i leith thionscnamh geografach an fhíona sin. Aithnítear na fíonta sin do na tomhaltóirí trí shonrúcháin tionscnaimh faoi chosaint agus tásca geografacha faoi chosaint. Ionas go mbeidh creat trédhearcach agus níos mionléirithe mar chranntaca don cháilíocht a mhaíonn na táirgí lena mbaineann, ba cheart córas a bhunú ina ndéantar iarratais ar shonrúchán tionscnaimh nó ar thásc geografach a scrúdú i gcomhréir leis an gcur chuige a leantar de réir bheartas cáilíochta cothrománach an Aontais, ar beartas é is infheidhme maidir le bia-ábhair nach fíon nó biotáillí iad i Rialachán (CE) Uimh. 510/2006 ón gComhairle an 20 Márta 2006 maidir le tásca geografacha agus sonrúcháin tionscnaimh a chosaint i gcomhair táirgí talmhaíochta agus bia-ábhar [17]. (63) Chun na tréithe cáilíochta ar leith a chaomhnú atá ag fíonta ag a bhfuil sonrúchán tionscnaimh nó tásc geografach, ba cheart Ballstáit a údarú rialacha níos déine a chur i bhfeidhm ina leith sin. (64) Chun cáiliú do chosaint san Aontas, ba cheart sonrúcháin tionscnaimh agus tásca geografacha i gcomhair fíona a aithint agus a chlárú ar leibhéal an Aontais i gcomhréir le rialacha nós imeachta arna leagan síos ag an gCoimisiún. (65) Ba cheart cosaint a bheith ar fáil do shonrúcháin tionscnaimh agus do thásca geografacha tríú tíortha i gcás ina bhfuil siad faoi chosaint ina dtír thionscnaimh. (66) Ba cheart, de bharr an nós imeachta clárúcháin, aon duine nádúrtha nó dlítheanach a bhfuil leas dlisteanach aige i mBallstát nó i dtríú tír a bheith in ann a chearta a fheidhmiú trí fhógra a thabhairt i dtaobh a agóidí. (67) Ba cheart sonrúcháin tionscnaimh agus tásca geografacha atá cláraithe a chosaint ar úsáidí a bhaineann leas míchuí as clú na dtáirgí a chomhlíonann na coinníollacha. Chun iomaíocht chothrom a chur chun cinn agus ionas nach gcuirfear tomhaltóirí amú, ba cheart an chosaint sin a bheith ag táirgí agus ag seirbhísí nach bhfuil cumhdaithe ag an Rialachán seo, lena n-áirítear na cinn nach bhfuil in Iarscríbhinn I a ghabhann leis an gConradh. (68) Chun cleachtais lipéadaithe atá ann cheana a chur san áireamh, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil lena cheadú ainm cineáil fíonchaor a úsáid cé gur sonrúchán tionscnaimh faoi chosaint nó tásc geografach faoi chosaint é nó cé go bhfuil sonrúchán nó tásc den sórt sin mar chuid de. (69) Chun sainiúlachtaí an táirgthe sa limistéar geografach críochaithe a chur san áireamh, chun cáilíocht agus inrianaitheacht táirgí a áirithiú agus chun cearta nó leasanna dlisteanacha táirgeoirí nó oibreoirí a áirithiú, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil leis na prionsabail a bhaineann le críochú an limistéir gheografaigh, agus sainmhínithe, srianta agus maoluithe a bhaineann leis an táirgeadh sa limistéar geografach críochaithe; i ndáil leis na coinníollacha faoina bhféadfaidh ceanglais bhreise a bheith ar áireamh i sonraíochtaí táirgí; agus i ndáil le heilimintí na sonraíochta táirge; an cineál iarratasóra a fhéadfaidh cur isteach ar chosaint sonrúcháin tionscnaimh nó táisc gheografaigh; na nósanna imeachta atá le leanúint i ndáil le hiarratas ar chosaint sonrúcháin tionscnaimh nó taisc gheografaigh, lena n-áirítear maidir le réamh-nósanna imeachta náisiúnta, grinnscrúdú ag an gCoimisiún, nósanna imeachta agóide, agus nós imeachta maidir le leasú, cealú agus tiontú sonrúchán tionscnaimh faoi chosaint nó tásc geografach faoi chosaint; na nósanna imeachta is infheidhme maidir le hiarratais trasteorann; nósanna imeachta i gcomhair iarratas a bhaineann le limistéir gheografacha i dtríú tír; an dáta a dtosóidh an chosaint; na nósanna imeachta a bhaineann le leasuithe ar shonraíochtaí táirgí; agus an dáta a dtiocfaidh leasú i bhfeidhm. (70) Chun cosaint leordhóthanach a áirithiú agus chun a áirithiú nach ndéantar dochar d'oibreoirí eacnamaíocha ná d'údaráis inniúla de dheasca chur i bhfeidhm an Rialacháin seo maidir le hainmneacha fíonta dár deonaíodh cosaint roimh an 1 Lúnasa 2009, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil le srianta ar an ainm faoi chosaint a ghlacadh agus maidir le forálacha idirthréimhseacha i ndáil le: ainmneacha fíonta atá aitheanta ag Ballstáit mar shonrúcháin tionscnaimh nó mar thásca geografacha faoin 1 Lúnasa 2009; réamh-nós imeachta náisiúnta; fíonta a cuireadh ar an margadh nó a lipéadadh roimh dháta sonrach; agus leasuithe ar na sonraíochtaí táirgí. (71) Úsáidtear téarmaí áirithe go traidisiúnta san Aontas agus tugann siad faisnéis do na tomhaltóirí faoi thréithe ar leith agus faoi cháilíocht na bhfíonta lena gcomhlánaítear an fhaisnéis a thugtar sna sonrúcháin tionscnaimh agus sna tásca geografacha. Chun feidhmiú an mhargaidh inmheánaigh agus iomaíocht chothrom a áirithiú agus ionas nach gcuirfear tomhaltóirí amú, ba cheart na téarmaí traidisiúnta sin a bheith incháilithe chun cosaint a fháil san Aontas. (72) Chun cosaint leordhóthanach a áirithiú, chun cearta nó leasanna dlisteanacha táirgeoirí nó oibreoirí a áirithiú agus chun na sainiúlachtaí i dtrádáil idir an tAontas agus tríú tíortha áirithe a chur san áireamh, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil le forálacha maidir le teanga agus litriú téarma traidisiúnta atá le cosaint; maidir le sainiú an chineáil iarratasóirí a fhéadfaidh cur isteach ar chosaint téarma traidisiúnta; na coinníollacha bailíochta a bhaineann le hiarratas ar aitheantas do théarma traidisiúnta; na forais le hagóid a dhéanamh i gcoinne aitheantais atá beartaithe do théarma traidisiúnta; raon feidhme na cosanta, lena n-áirítear an gaol le trádmhairc, téarmaí traidisiúnta faoi chosaint, sonrúcháin tionscnaimh faoi chosaint nó tásca geografacha faoi chosaint, comhainmneacha, nó ainmneacha áirithe fíonchaor; na forais le téarma traidisiúnta a chur ar ceal; an dáta a gcuirfear iarratas nó iarraidh isteach; na nósanna imeachta atá le leanúint i ndáil le hiarratas ar chosaint téarma thraidisiúnta, lena n-áirítear grinnscrúdú ag an gCoimisiún, nósanna imeachta agóide agus na nósanna imeachta maidir le cealú agus modhnú agus i ndáil leis na coinníollacha faoina bhféadfar téarmaí traidisiúnta a úsáid ar tháirgí ó thríú tíortha agus foráil a dhéanamh maidir le maoluithe gaolmhara. (73) Is féidir le tuairisc, sonrúchán agus cur i láthair táirgí de chuid earnáil an fhíona, atá cumhdaithe ag an Rialachán seo, tionchar suntasach a imirt ar indíoltacht na dtáirgí sin. D'fhéadfadh difríochtaí idir dlíthe na mBallstát maidir le lipéadú táirgí fíona bac a chur ar fheidhmiú rianúil an mhargaidh inmheánaigh. Ba cheart dá bhrí sin rialacha a leagan síos ina gcuirtear san áireamh leasa dlisteanacha na dtomhaltóirí agus na dtáirgeoirí. Ar an ábhar sin, is iomchuí foráil a dhéanamh maidir le rialacha de chuid an Aontais i dtaca le lipéadú. (74) Chun a a áirithiú go gcomhlíonfar cleachtais lipéadaithe atá ann cheana agus rialacha cothrománacha maidir le lipéadú agus cur i láthair, agus chun sainiúlachtaí earnáil an fhíona a chur san áireamh; chun éifeachtúlacht a áirithiú i dtaobh na nósanna imeachta maidir le deimhniú, formheas agus fíorú, agus chun a áirithiú nach ndéanfar dochar do leasanna dlisteancha oibreoirí agus oibreoirí eacnamaíocha, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil le tosca eisceachtúla ina bhfuil údar leis gan tagairt a dhéanamh do na téarmaí 'sonrúchán tionscnaimh faoi chosaint' nó 'tásc geografach faoi chosaint'; i ndáil le cur i láthair agus úsáid sonraí lipéadaithe seachas na cinn dá bhforáiltear sa Rialachán seo; sonraí éigeantacha áirithe; sonraí roghnacha; agus cur i láthair ; i ndáil leis na bearta is gá maidir le lipéadú agus cur i láthair fíonta a bhfuil sonrúchán tionscnaimh nó tásc geografach acu, ar fíonta iad a gcomhlíonann a sonrúcháin tionscnaimh nó a dtásca geografacha na ceanglais is gá; i ndáil le fíon a cuireadh ar an margadh agus a lipéadaíodh roimh 1 Lúnasa 2009; agus i ndáil le maoluithe ar lipéadú agus ar chur i láthair. (75) Ba cheart forálacha maidir le fíon a chur i bhfeidhm i bhfianaise na gcomhaontuithe a tugadh i gcrích faoi Airteagal 218 den Chonradh. (76) Is iomchuí rialacha a leagan síos maidir le haicmiú cineálacha fíonchaor, agus de réir na rialacha sin leanfaidh Ballstáit a tháirgeann níos mó ná 50 000 heictilítear in aghaidh na bliana de bheith freagrach as aicmiú na gcineálacha fíonchaor ónar féidir fíon a dhéanamh ina gcríocha. Ba cheart cineálacha áirithe fíonchaor a eisiamh. (77) Is iomchuí cleachtais fhíoneolaíocha áirithe agus srianta áirithe a chinneadh i gcás táirgthe fíona, lena n-áirítear go háirithe i ndáil le cumasc agus úsáid cineálacha áirithe úrfhíona fíonchaor, sú fíonchaor agus fíonchaor úr de thionscnamh tríú tíortha. Chun na caighdeáin idirnáisiúnta a chomhlíonadh, i gcás cleachtas fíoneolaíochta breise, ba cheart, mar riail ghinearálta, na cleachtais fíoneolaíochta atá molta ag an Eagraíocht Idirnáisiúnta Fíniúna agus Fíona (OIV) a bheith mar bhonn ag an gCoimisiún. (78) I gcás earnáil an fhíona, ba cheart na Ballstáit a údarú teorainn a chur le húsáid cleachtas fíoneolaíochta áirithe nó iad a eisiamh agus srianta níos déine a choimeád i gcás fíonta a tháirgtear ina gcríocha, chomh maith lena ceadú go n-úsáidfear ar bhonn turgnamhach cleachtais fíoneolaíochta neamhúdaraithe faoi choinníollacha atá le sainiú. (79) Chun foráil a dhéanamh maidir le leibhéal sásúil inrianaitheachta do na tairgí lena mbaineann, go háirithe ar mhaithe le cosaint tomhaltóirí, ba cheart a fhoráil go mbeidh doiciméad tionlacain ag gabháil le táirgí uile earnáil an fhíona atá cumhdaithe ag an Rialachán seo agus iad ag cúrsáil laistigh den Aontas. (80) Chun na deiseanna fíonsaothrúcháin a bhainistiú níos fearr ba cheart do na Ballstáit fardal a n-acmhainneachta táirgthe, bunaithe ar an gclár fíonghort, a chur i bhfios don Choimisiún. Chun na Ballstáit a spreagadh chun an fardal a chur in iúl, tá an tacaíocht d'athstruchtúrú agus d'athchóiriú teoranta do na Ballstáit sin a chuir an fardal in iúl. (81) Chun a éascú do Bhallstáit faireachán a dhéanamh ar an acmhainneacht táirgthe agus í a fhíorú, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil le raon feidhme agus ábhar an chláir fíonghort agus i ndáil le díolúintí. (82) Chun iompar táirgí fíona agus fíorú an iompair sin ag Ballstáit a éascú, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil le rialacha maidir leis an doiciméad faoi iamh, úsáid an doiciméid agus díolúintí ón oibleagáid doiciméad den sórt sin a úsáid; na coinníollacha a leagan síos faoina measfar go bhfuil sonrúcháin tionscnaimh nó tásca geografacha faoi chosaint deimhnithe ag doiciméad faoi iamh; oibleagáid a leagan síos clár a choimeád; a shonrú cé a choimeádfaidh clár agus díolúintí ón oibleagáid clár a choimeád; na hoibríochtaí atá le bheith ar áireamh sa chlár a shonrú; agus rialacha a leagan síos maidir le húsáid doiciméad faoi iamh agus clár. (83) Beidh ionstraimí sonracha ag teastáil fós agus deireadh tagtha leis an gcóras cuóta chun cothroime ceart agus oibleagáidí a áirithiú idir gnóthais siúcra agus saothraithe biatais siúcra. Dá bhrí sin, ba cheart na forálacha caighdeánacha lena rialaítear comhaontuithe eatarthu a bhunú. (84) Chun sainiúlachtaí earnáil an tsiúcra a chur san áireamh agus chun a áirithiú go gcuirfear leas na bpáirtithe go léir san áireamh, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil le comhaontuithe den sórt sin, go háirithe maidir leis na coinníollacha lena rialaítear ceannach biatais, a sheachadadh, a ghabháil ar láimh agus íocaíocht as. (85) Is féidir ról fónta a bheith ag eagraíochtaí táirgeoirí agus ag a gcomhlachais maidir leis an soláthar a chomhchruinniú agus dea-chleachtais a chur chun cinn. Féadfaidh eagraíochtaí idirchraoibhe ról tábhachtach a bheith acu maidir le hidirphlé a cheadú gníomhairí i slabhra soláthair agus i ndea-chleachtais agus trédhearcacht sa mhargadh a chur chun cinn. Dá bhrí sin, na rialacha atá ann faoi láthair maidir le sainiú agus aitheantas eagraíochtaí den sórt sin agus a gcomhlachas lena gcumhdaítear earnálacha áirithe, ba cheart iad a chomhchuibhiú, a chuíchóiriú agus a shíneadh chun foráil a dhéanamh maidir le haitheantas arna iarraidh sin faoi reachtanna atá leagtha amach i ndlí an AE i ngach earnáil. (86) Na forálacha atá ann faoi láthair in earnálacha éagsúla, ar forálacha iad lena méadaítear tionchar eagraíochtaí táirgeoirí, a gcomhlachas agus eagraíochtaí idirchraoibhe trína cheadú do Bhallstáit, i ndálaí áirithe, rialacha áirithe d'eagraíochtaí den sórt sin a shíneadh go hoibreoirí nach baill iad, is léir go bhfuil siad éifeachtach agus ba cheart iad a chomhchuibhiú, a chuíchóiriú agus a shíneadh go gach earnáil. (87) Maidir le plandaí beo, mairteoil agus laofheoil, muiceoil, caoireoil agus feoil ghabhair, uibheacha agus feoil éanlaithe clóis, ba cheart a fhoráil go bhféadfaí bearta áirithe a ghlacadh chun oiriúnú an tsoláthair do riachtanais an mhargaidh a éascú, rud a d'fhéadfadh a bheith ina chuidiú chun na margaí a chobhsú agus caighdeán cóir maireachtála a áirithiú don phobal talmhaíochta lena mbaineann. (88) Chun eagraíochtaí táirgeoirí, a gcomhlachais agus eagraíochtaí idirchraoibhe a spreagadh chun gníomhaíochta maidir leis an soláthar a chur in oiriúint do riachtanais an mhargaidh, amach ó ghníomhaíocht a bhaineann le tarraingt siar ón margadh, ba cheart a thabhairt de chumhacht don Choimisiún gníomhartha áirithe a ghlacadh i gcomhréir le hAirteagal 290 den Chonradh, maidir le bearta a bhaineann le hearnálacha na bplandaí beo, na mairteola agus na laofheola, na muiceola, na caoireola agus na feola gabhair, na n-uibheacha agus na feola éanlaithe clóis chun cáilíocht a fheabhsú; chun eagrú feabhsaithe an táirgthe, na próiseála agus na margaíochta a chothú; chun taifeadadh treochtaí i bpraghsanna an mhargaidh a éascú; agus chun a cheadú réamh-mheastacháin ghearrthéarmacha agus fhadtéarmacha a bhunú ar bhonn na modhanna táirgthe a úsáideadh. (89) Chun feidhmiú an fhíonmhargaidh a fheabhsú, ba cheart na Ballstáit a bheith ábalta cinntí arna ndéanamh ag eagraíochtaí idirchraoibhe a chur chun feidhme. Ba cheart cleachtais a d'fhéadfadh an iomaíocht a shaobhadh go mór a bheith ar eisiamh ó raon feidhme na gcinntí sin, áfach. (90) In éagmais reachtaíochta de chuid an Aontais maidir le conarthaí scríofa agus curtha ar bhonn foirmiúil, féadfaidh Ballstáit, laistigh dá gcoráis dlí féin i leith conarthaí, a cheangal go mbeidh úsáid na gconarthaí sin éigeantach ar choinníoll go n-urramofaí dlí an Aontais leo agus go háirithe go n-urramofaí feidhmiú cuí an mhargaidh inmheánaigh agus chomheagraíocht an mhargaidh. I bhfianaise éagsúlacht na gcásanna ar fud an Aontais, agus chun leasa na coimhdeachta, ba cheart an cinneadh sin a bheith faoi na Ballstáit. Chun íoschaighdeáin iomchuí a áirithiú do na conarthaí sin in earnáil an bhainne agus na dtáirgí bainne, áfach, mar aon le dea-fheidhmiú an mhargaidh inmheánaigh agus chomheagraíocht na margaí, ba cheart roinnt coinníollacha bunúsacha a leagan síos ar leibhéal an AE maidir le húsáid na gconarthaí sin. Ós rud é go bhféadfadh sé go bhfuil rialacha leis an éifeacht chéanna ag comharchumainn déiríochta áirithe ina reachtanna, ba cheart iad a dhíolmhú ón gceanglas maidir le conarthaí ar mhaithe le simplíocht. Chun a áirithiú go mbeidh aon chóras den sórt sin éifeachtach, ba cheart é a bheith infheidhme mar an gcéanna i gcás ina mbailíonn páirtithe idirmheánacha bainne ó fheirmeoirí lena sheachadadh chuig lucht próiseála. (91) Chun a áirithiú go ndéanfar táirgeadh a fhorbairt ar bhealach réasúnach agus sa dóigh sin caighdeán réasúnta maireachtála a áirithiú d'fheirmeoirí déiríochta, ba cheart a gcumhacht margála i dtaobh próiseálaithe a neartú agus ba cheart leithdháileadh níos cothroime ar an mbreisluach feadh an tslabhra soláthair a bheith mar thoradh air sin. Dá bhrí sin, chun na cuspoirí sin de chuid an CBT a bhaint amach, ba cheart foráil a ghlacadh de bhun Airteagal 42 agus Airteagal 43(2) den Chonradh chun a cheadú d'eagraíochtaí táirgeoirí comhdhéanta d'fheirmeoirí déiríochta nó dá gcomhlachais, téarmaí conartha, lena n-áirítear praghas, a chaibidil go comhpháirteach i gcomhair tháirgeadh a mball ar fad nó cuid díobh le déirí. Chun iomaíocht éifeachtach sa mhargadh déiríochta a choimeád, ba cheart an deis seo a bheith faoi réir srianta iomchuí cainníochtúla. (92) Beart dian is ea clárú gach conartha soláthair a bhaineann le leannlusanna arna dtáirgeadh san Aontas agus ba cheart deireadh a chur leis. (93) Chun a áirithiú go bhfuil cuspóirí agus freagrachtaí eagraíochtaí táirgeoirí, comhlachas eagraíochtaí táirgeoirí, eagraíochtaí idirchraoibhe agus eagraíochtaí oibreoirí sainithe go soiléir chun cur le héifeachtacht a ngníomhaíochtaí, chun sainiúlachtaí gach earnála a chur san áireamh, agus chun a áirithiú go n-urramaítear iomaíocht agus go bhfeidhmíonn an eagraíocht chómhargaidh go maith, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil le rialacha maidir leis an méid seo a leanas: na cuspóirí sonracha a fhéadfaidh eagraíochtaí agus comhlachais dá leithéidí a shaothrú, na cuspóirí a shaothróidh siad nó na cuspóirí nach saothróidh siad, lena n-áirítear maoluithe orthu sin atá liostaithe sa Rialachán seo; rialacha comhlachais, aitheantas, struchtúr, pearsantacht dhlítheanach, ballraíocht, méid, cuntasacht agus gníomhaíochtaí eagraíochtaí agus comhlachais dá leithéidí, agus na héifeachtaí a thagann as aitheantas, tarraingt siar aitheantas agus cumaisc; eagraíochtaí agus comhlachais thrasnáisiúnta; an seachfhoinsiú gníomhaíochtaí agus soláthar acmhainní teicniúla a dhéanann eagraíochtaí táirgeoirí nó comhlachais eagraíochtaí táirgeoirí; an méid nó luach íosta de tháirgeacht indíolta eagraíochta táirgeoirí; rialacha áirithe de chuid na n-eagraíochtaí a shíneadh go táirgeoirí nach baill iad agus íocaíocht éigeantach síntiús ag táirgeoirí nach baill iad, lena n-áirítear liosta de rialacha táirgthe atá níos déine is féidir a shíneadh, tuilleadh ceanglas maidir le hionadaíochas, na limistéir eacnamaíocha lena mbaineann, lena n-áirítear grinnscrúdú ar a sainiú ag an gCoimisiún, tréimhsí íosta lenar cheart na rialacha bheith i bhfeidhm sula sínfí iad, na daoine nó na heagraíochtaí is féidir na rialacha nó na ranníocaíochtaí a chur i bhfeidhm orthu, agus na himthosca inar féidir leis an gCoimisiún a éileamh go ndéanfaí síneadh na rialacha nó na ranníocaíochtaí éigeantacha a shéanadh nó a aistarraingt. (94) Ós rud é go bhfuil margadh aonair ann ní mór córas trádála a bheith ann ag teorainneacha seachtracha an Aontais. Ba cheart dleachtanna allmhairiúcháin agus aisíocaíochtaí onnmhairiúcháin a bheith ina gcuid den chóras trádála sin agus ba cheart, i bprionsabal, go gcobhsódh sé margadh an Aontais. Ba cheart an córas trádála a bheith bunaithe ar na gealltanais ar glacadh leo faoi Bhabhta Uragua de chaibidlíochtaí iltaobhacha trádála agus i gcomhaontuithe déthaobhacha. (95) Is é an rud is tábhachtaí maidir le faireachán sreabha tráchtála bainistiú a dhéanamh ar bhealach solúbtha. Ba cheart an cinneadh a dhéanamh faoi cheanglais cheadúnaithe a thabhairt isteach ag cur san áireamh an gá atá le ceadúnais ó thaobh bhainistiú na margaí lena mbaineann agus, go háirithe, chun faireachán a dhéanamh ar allmhairiú nó ar onnmhairiú na dtáirgí atá i gceist. (96) Chun forás na trádála agus forbairtí an mhargaidh agus riachtanais na margaí lena mbaineann a chur san áireamh agus nuair is gá sin chun faireachán a dhéanamh ar allmhairiú agus onnmhairiú, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil leis an liosta de tháirgí earnálacha atá faoi réir ceadúnas allmhairiúcháin nó onnmhairiúcháin a thíolacadh; agus na cásanna agus na staideanna nach bhfuil sé de cheangal iontu ceadúnas allmhairiúcháin nó onnmhairiúcháin a thíolacadh. (97) Chun eilimintí chóras na gceadúnas a áirithiú, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil le gníomhartha chun an méid seo a leanas a dhéanamh: na cearta agus na hoibleagáidí a thagann ón gceadúnas agus éifeachtaí dlíthiúla an cheadúnais a shainiú, lena n-áirítear an deis lamháltas a bheith ann maidir leis an oibleagáid allmhairiúcháin nó onnmhairiúcháin a urramú, agus sonrú an tionscnaimh agus na foinse nuair is éigeantach sin; foráil a dhéanamh go mbeidh eisiúint ceadúnais allmhairiúcháin nó scaoileadh le haghaidh saorchúrsaíochta faoi réir tíolacadh doiciméid arna eisiúint ag tríú tír nó ag eintiteas lena ndeimhnítear, inter alia, tionscnamh, barántúlacht agus saintréithe cáilíochta na dtáirgí; na rialacha is infheidhme a ghlacadh maidir le haistriú an cheadúnais nó, nuair is gá, na srianta ar an aistriú sin; na rialacha is gá a ghlacadh i gcomhair iontaofacht agus éifeachtúlacht chóras na gceadúnas agus i gcomhair na gcásanna inar gá cúnamh sonrach riaracháin idir Bhallstáit chun calaois nó neamhrialtachtaí a chosc nó chun déileáil leo; agus na cásanna agus na himthosca a chinneadh a bhfuil sé de cheangal iontu nó nach bhfuil sé de cheangal iontu urrús a thaisceadh lena ráthaítear go ndéanfar na táirgí a allmhairiú nó a onnmhairiú laistigh de thréimhse bailíochta an cheadúnais. (98) Tá eilimintí riachtanacha na ndleachtanna custaim is infheidhme maidir le táirgí talmhaíochta, lena léirítear comhaontuithe na hEagraíochta Domhanda Trádála, leagtha síos sa Chomhtharaif Chustaim. Ba cheart an chumhacht a thabhairt don Choimisiún bearta a ghlacadh chun dleachtanna allmhairiúcháin a ríomh go mionsonraithe de bhun na n-eilimintí riachtanacha sin. (99) Ba cheart dleacht bhreise a bheith iníoctha i gcás allmhairiú táirgí áirithe talmhaíochta, má chomhlíontar coinníollacha áirithe, chun cosc a chur ar na tionchair dhíobhálacha a d’fhéadfadh a bheith ag allmhairí de na táirgí dá leithéid ar mhargadh an Aontais nó le dul i ngleic leis na tionchair sin. (100) Chun éifeachtúlacht chóras an phraghais iontrála a áirithiú, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil le foráil a dhéanamh maidir leis an luach custaim a sheiceáil i gcoinne luacha eile seachas an praghas aonaid. (101) Is iomchuí, faoi choinníollacha áirithe, cuótaí taraifí allmhairiúcháin a oscailt agus a riar, ar cuótaí taraifí iad a thagann ó chomhaontuithe idirnáisiúnta a tugadh i gcrích i gcomhréir leis an gConradh nó ó ghníomhartha eile. (102) Chun rochtain chothrom a áirithiú ar na cainníochtaí atá ar fáil, ar chur i bhfeidhm na gcomhaontuithe, ar ghealltanais agus ar chearta an Aontais, agus chun cóir chomhionann d'oibreoirí a áirithiú laistigh den chuóta taraife allmhairiúcháin, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil le gníomhartha chun an méid seo a leanas a dhéanamh: na coinníollacha agus na ceanglais cháilitheachta nach mór d'oibreoir a chomhlíonadh chun iarratas a chur isteach laistigh den chuóta taraife allmhairiúcháin; forálacha a ghlacadh maidir le cearta a aistriú idir oibreoirí agus nuair is gá na teorainneacha le haistriú laistigh de bhainistiú an chuóta taraife allmhairiúcháin; rannpháirtíocht sa chuóta taraife allmhairiúcháin a chur faoi réir urrús a thaisceadh; na forálacha go léir is gá a ghlacadh i dtaca le haon saintréithe, riachtanais nó srianta is infheidhme maidir leis an gcuóta taraife arna leagan amach sa chomhaontú idirnáisiúnta nó i ngníomh eile lena mbaineann. (103) I gcásanna áirithe féadfar leas a bhaint as cóireáil speisialta allmhairiúcháin do tháirgí talmhaíochta i dtríú tíortha má chomhlíonann na táirgí sonraíochtaí áirithe agus/nó coinníollacha maidir le praghsanna. Ní mór comhar riaracháin a bheith ann idir údaráis na tríú tíre allmhairiúcháin agus an tAontas lena áirithiú go gcuirfear an córas sin i bhfeidhm i gceart. Chuige sin, ba cheart deimhniú arna eisiúint san Aontas a bheith in éineacht leis na táirgí. (104) Chun a áirithiú go bhféadfadh táirgí onnmhairithe tairbhiú de chóir speisialta ar a n-allmhairiú isteach i dtríú tír má urramaítear coinníollacha áirithe, i gcomhréir leis na comhaontuithe arna dtabhairt i gcrích ag an Aontas i gcomhréir le hAirteagal 218 den Chonradh, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil lena cheangal ar údaráis inniúla na mBallstát, arna iarraidh sin agus tar éis seiceálacha iomchuí, doiciméad a eisiúint lena ndeimhnítear go bhfuil na coinníollacha comhlíonta. (105) Is féidir gach beart cosanta eile ag teorainneacha seachtracha an Aontais a ligean thar ceal de bharr an chórais dleachta custaim atá ann anois. D’fhéadfadh sé tarlú in imthosca eisceachtúla nár leormhaith an margadh inmheánach agus an mheicníocht dleachta. Ba cheart é a bheith ar chumas an Aontais gach beart atá riachtanach a chur i bhfeidhm go tapa sna cásanna sin i dtreo is nach mbeadh margadh an Aontais gan cosaint in aghaidh suaitheadh a d'fheadfadh a leanúint astu. Ba cheart do na bearta sin gealltanais idirnáisiúnta an Aontais a chomhlíonadh. (106) Ba cheart foráil a dhéanamh go bhféadfaí cosc a chur le socruithe próiseála isteach agus amach. B’iomchuí, dá bhrí sin, go mbeifí ábalta úsáid socruithe próiseála amach agus isteach a chur ar fionraí sna cásanna sin. (107) Forálacha maidir le haisíocaíochtaí a thabhairt ar onnmhairithe do thríú tíortha, ar forálacha iad atá bunaithe ar an difríocht idir praghsanna laistigh den Aontas agus ar mhargadh an domhain, agus a thagann faoi réim na dteorainneacha atá leagtha síos sna gealltanais a tugadh san EDT, ba cheart dóibh rannpháirteachas an Aontais a chosaint i dtrádáil idirnáisiúnta i dtáirgí áirithe a thagann faoi réim an Rialacháin seo. Ba cheart onnmhairithe a dtugtar fóirdheontais dóibh a bheith faoi réir teorainneacha ó thaobh luacha agus cainníochta de. (108) Ba cheart comhlíonadh na dteorainneacha luacha a áirithiú nuair atá na haisíocaíochtaí onnmhairiúcháin á socrú trí fhaireachán a dhéanamh ar íocaíochtaí faoi na rialacha a bhaineann leis an gCiste Eorpach um Ráthaíocht Talmhaíochta. Is féidir an faireachán a éascú trí na haisíocaíochtaí onnmhairiúcháin a shocrú go héigeantach roimh ré, agus an deis a cheadú fós, i gcás aisíocaíochtaí difreáilte, an ceann scríbe sonraithe a athrú laistigh de limistéar geografach áirithe a bhfuil feidhm ag ráta aisíocaíochta onnmhairiúcháin aonair maidir leis. Ba cheart an aisíocaíocht onnmhairiúcháin is infheidhme maidir leis an gceann scríbe iarbhír a íoc nuair a athraítear ceann scríbe, agus an uasteorainn don mhéid is infheidhme maidir leis an gceann scríbe a shocrú roimh ré. (109) Ba cheart córas faireacháin atá iontaofa agus éifeachtach a úsáid lena áirithiú go gcomhlíontar na teorainneacha cainníochta. Chuige sin ba cheart ceadúnas onnmhairiúcháin a bheith tugtha sula ndeonaítear aisíocaíochtaí onnmhairiúcháin. Ba cheart aisíocaíochtaí onnmhairiúcháin a dheonú suas go dtí na teorainneacha atá ar fáil ag brath ar chás faoi leith gach táirge atá i gceist. Ní ceart eisceachtaí a dhéanamh maidir leis an riail sin ach amháin i gcás táirgí próiseáilte nach bhfuil liostaithe in Iarscríbhinn I a ghabhann leis an gConradh, agus nach bhfuil feidhm ag teorainneacha méide maidir leo. Ba cheart foráil a dhéanamh maidir le maolú ar chomhlíonadh docht na rialacha bainistithe i gcás nach dócha go sáróidh na honnmhairithe sin a bhfuil aisíocaíochtaí onnmhairiúcháin ag dul leo an chainníocht atá leagtha síos. (110) I gcás onnmhairiú bó-ainmhithe beo, ba cheart foráil a dhéanamh nach ndéanfar aisíocaíochtaí onnmhairiúcháin a dheonú agus a íoc ach amháin ar choinníoll go gcomhlíonfar forálacha reachtaíocht an Aontais maidir le leas ainmhithe agus go háirithe na forálacha sin a bhaineann le cosaint ainmhithe agus iad á n-iompar. (111) Chun comhionannas rochtana a áirithiú ar aisíocaíochtaí onnmhairiúcháin d'onnmhaireoirí táirgí talmhaíochta a chumhdaítear leis an Rialachán seo, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil le rialacha áirithe le haghaidh táirgí talmhaíochta a chur i bhfeidhm maidir le táirgí arna n-onnmhairiú i bhfoirm earraí próiseáilte. (112) Chun onnmhaireoirí a spreagadh chun dálaí leasa ainmhithe a urramú agus na húdaráis inniúla a chumasú chun caiteachas ceart aisíocaíochtaí onnmhairiúcháin a fhíorú i gcás ina bhfuil sé sin ag brath ar cheanglais maidir le leas ainmhithe a urramú, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil le ceanglais leasa ainmhithe lasmuigh de chríoch chustaim an Aontais, lena n-áirítear tríú páirtithe neamhspleácha a úsáid. (113) Chun a áirithiú go n-urramóidh oibreoirí a n-oibleagáidí agus iad ag glacadh páirte i nósanna imeachta tairsceana, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil le sannú an phríomhcheanglais maidir le hurrúis ceadúnais a scaoileadh i gcás aisíocaíochtaí onnmhairiúcháin ar cuireadh tairiscintí isteach ina leith. (114) Chun an t-ualach riaracháin ar oibreoirí agus ar údaráis a laghdú, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil le gníomhartha chun tairsí a shocrú nach mbeidh gá leis an oibleagáid ceadúnas onnmhairiúcháin a sholáthar faoina mbun, chun cinn scríbe nó oibríochtaí a ainmniú inar féidir údar maith a thabhairt maidir le díolúine ón oibleagáid ceadúnas onnmhairiúcháin a thíolacadh agus chun deonú ex-post ceadúnas onnmhairiúcháin a cheadú i staideanna ina bhfuil údar maith leis. (115) Chun déileáil le cásanna praiticiúla ina bhfuil údar maith le cáilitheacht iomlán nó pháirteach chun aisíocaíochtaí onnmhairiúcháin a fháil, agus chun cuidiú le hoibreoirí dul tríd an tréimhse idir an t-iarratas ar aisíocaíocht onnmhairiúcháin agus íocaíocht dheireanach na haisíocaíochta onnmhairiúcháin, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil le bearta a bhaineann leis an méid seo a leanas: dáta eile don aisíocaíocht; na hiarmhairtí maidir le híocaíocht na haisíocaíochta onnmhairiúcháin nuair nach bhfuil an cód táirge nó an ceann scríbe luaite ar cheadúnas ag teacht leis an táirge nó an ceann scríbe iarbhír; réamhíocaíocht aisíocaíochtaí onnmhairiúcháin lena n-áirítear na coinníollacha maidir le hurrús a thaisceadh agus a scaoileadh; seiceálacha agus cruthúnas i gcás amhras faoi cheann scríbe fírinneach táirgí, lena n-áirítear an deis na táirgí a ath-allmhairiú isteach i gcríoch chustaim an Aontais; cinn scríbe a ndéileáiltear leo mar onnmhairithe ón Aontas, agus cinn scríbe laistigh de chríoch chustaim an Aontais a áireamh atá cáilithe chun aisíocaíochtaí onnmhairiúcháin a fháil. (116) Chun a áirithiú go n-onnmhairítear táirgí a bhfuil aisíocaíochtaí onnmhairiúcháin ag dul leo ó chríoch chustaim an Aontais agus chun a áirithiú nach dtagann siad ar ais go dtí an chríoch sin, agus chun an t-ualach riaracháin a laghdú d'oibreoirí trí chruthúnas a ghiniúint agus a chur isteach gur shroich táirgí aisíocaíochta tír chinn scríbe le haghaidh aisíocaíochtaí difreáilte, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil le bearta a bhaineann leis an méid seo a leanas: an teorainn ama nach mór an imeacht ó chríoch chustaim an Aontais a thabhairt chun críche fúithi, lena n-áirítear an t-am i gcomhair athiontrála sealadaí; an phróiseáil a fhéadfar a dhéanamh ar tháirgí a bhfuil aisíocaíochtaí onnmhairiúcháin ag dul leo i rith na tréimhse sin; an cruthúnas gur sroicheadh ceann scríbe le haghaidh aisíocaíochtaí difreáilte; na tairsí agus na coinníollacha aisíocaíochta faoina bhféadfar díolúine ón gcruthúnas sin a thabhairt d'onnmhaireoirí; agus coinníollacha maidir le formheas an chruthúnais gur scroicheadh ceann scríbe le haghaidh aisíocaíochtaí difreáilte ag tríú páirtithe neamhspleácha. (117) Chun sainiúlachtaí na n-earnálacha éagsúla a chur san áireamh, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil le ceanglais shonracha agus coinníollacha sonracha le haghaidh oibreoirí agus na dtáirgí atá incháilithe d'aisíocaíocht onnmhairiúcháin lena n-áirítear, go háirithe, sainmhíniú agus saintréithe na dtáirgí, agus bunú comhéifeachtaí chun aisíocaíochtaí onnmhairiúcháin a ríomh. (118) Chun cosc a chur ar an suaitheadh a d’fhéadfadh barra mídhleathacha a dhéanamh ar an margadh i gcomhair cnáibe le haghaidh snáithín, ba cheart foráil a dhéanamh sa Rialachán maidir le seiceáil a dhéanamh ar allmhairí cnáibe agus síl chnáibe lena áirithiú go dtabharfar ráthaíochtaí faoin gcion de theitrihidreacannaibionól atá sna táirgí sin. Ina theannta sin ba cheart leanúint de chóras rialaithe a chur i bhfeidhm i gcás allmhairí síl chnáibe a bhfuiltear ag súil iad a úsáid i gcomhair cuspóirí eile seachas iad a chur, ar córas rialaithe é ina bhforáiltear maidir le húdarú na n-allmhaireoirí lena mbaineann. (119) Níl íosphraghsanna onnmhairiúcháin do bhleibíní bláthanna úsáideach a thuilleadh agus ba cheart iad a dhíothú. (120) I gcomhréir le hAirteagal 42 den Chonradh ní bheidh feidhm ag na forálacha de chuid an Chonartha a bhaineann le hiomaíocht maidir le táirgeadh agus trádáil táirgí talmhaíochta ach amháin sa mhéid a chinnfidh reachtaíocht an Aontais faoi chuimsiú Airteagal 43(2) agus (3) den Chonradh agus i gcomhréir leis an nós imeachta atá leagtha síos iontu. (121) Ba cheart na rialacha maidir le hiomaíocht a bhaineann leis na comhaontuithe, cinntí agus cleachtais dá dtagraítear in Airteagal 101 den Chonradh, agus le mí-úsáid ceannasachta a chur i bhfeidhm maidir le táirgeadh agus trádáil táirgí talmhaíochta, fad is nach gcuireann siad baint amach chuspóirí an CBT i gcontúirt. (122) Ba cheart cur chuige speisialta a cheadú i gcás eagraíochtaí feirmeoirí nó eagraíochtaí táirgeoirí nó a gcomhlachas arb é an aidhm atá acu comhtháirgeadh nó comhmhargú táirgí talmhaíochta, nó leas a bhaint as saoráidí comhchoiteanna, ach amháin má eisiann na comhghníomhaíochtaí sin iomaíocht nó má chuireann siad baint amach chuspóirí Airteagal 39 den Chonradh i gcontúirt. (123) Ba cheart cur chuige speisialta a cheadú maidir le gníomhaíochtaí áirithe de chuid eagraíochtaí idirchraoibhe ar choinníoll nach mbeidh idir-roinnt margaí mar thoradh orthu, nach gcuirfidh siad isteach ar fheidhmiú fónta an CEM, nach ndéanfaidh siad iomaíocht a shaobhadh ná a dhíothú, nach mbeidh socrú praghsanna i gceist leo, agus nach gcruthóidh siad idirdhealú. (124) Chuirfí feidhmiú ceart an mhargaidh aonair i gcontúirt dá gcuirfí cabhair náisiúnta ar fáil. Dá bhrí sin ba cheart, mar riail ghinearálta, forálacha an Chonartha a rialaíonn Státchabhair a bheith infheidhme maidir le tairgí talmhaíochta. Ba cheart eisceachtaí a cheadú i gcásanna áirithe. I gcás ina bhfuil feidhm ag na heisceachtaí sin, ba cheart don Choimisiún a bheith in ann liosta a tharraingt suas den chabhair náisiúnta atá ann, atá nua nó atá molta, agus barúlacha iomchuí a thabhairt do na Ballstáit agus bearta oiriúnacha a mholadh. (125) De barr na staide eacnamaíche sonraí ina bhfuil táirgeadh agus margaíocht réinfhianna agus táirgí réinfhianna, ba cheart don Fhionlainn agus don tSualainn leanúint d'íocaíochtaí náisiúnta a dheonú ina leith sin. (126) Chun aghaidh a thabhairt ar chásanna géarchéime a tugadh údar maith leo, fiú tar éis dheireadh na hidirthréimhse, in 2012, le haghaidh driogtha éigeandála dá bhforáiltear faoi na cláir thacaíochta, ba cheart na Ballstáit a bheith in ann íocaíochtaí náisiúnta a dhéanamh maidir le driogadh éigeandála laistigh de theorainn bhuiséadach iomlán 15% de luach bhuiséad bliantúil ábhartha an Bhallstáit le haghaidh a chláir náisiúnta thacaíochta. Ba cheart fógra a thabhairt don Choimisiún faoi íocaíochtaí náisiúnta den sórt sin agus iad a fhormheas faoin Rialachán seo sula ndeonaítear iad. (127) Níor cheart do na forálacha maidir leis an bpréimh grafa ná bearta áirithe faoi chláir thacaíochta in earnáil an fhíona bac a chur iad féin ar íocaíochtaí náisiúnta a dhéantar chun na críocha céanna. (128) Baineann dálaí geografacha agus aeráide faoi leith le saothrú biatais siúcra san Fhionlainn a mbeidh tionchar níos díobhálaí acu ar an earnáil thar thionchar ginearálta an leasaithe siúcra. Ba cheart, dá bhrí sin, an Ballstát sin a údarú, ar bhonn buan, le híocaíochtaí náisiúnta a dhéanamh lena shaothraithe biatais siúcra. (129) Ba cheart a cheadú do Bhallstáit leanúint d'íocaíochtaí náisiúnta a dhéanamh i gcomhair cnónna dá bhforáiltear faoi láthair faoi Airteagal 120 de Rialachán (CE) Uimh. 73/2009 chun na héifeachtaí a mhaolú a thagann ó dhíchúpláil na scéimeanna cabhrach de chuid an Aontais a bhí ann i gcomhair cnónna. Ar mhaithe le soiléireacht, ós rud é go bhfuil an Rialachán le haisghairm, ba cheart foráil a dhéanamh maidir leis na híocaíochtaí náisiúnta sa Rialachán seo. (130) D’fhéadfadh deacrachtaí a bheith ann sa mhargadh i mBallstát amháin nó níos mó de thoradh laincisí a bheith curtha ar shaorghluaiseacht de bharr bearta chun cosc a chur ar leathadh galar ainmhithe a chosc. Is léir ón taithí atá faighte gur féidir suaitheadh mór ar an margadh, amhail laghdú suntasach ar thomhaltas nó ar phraghsanna, a chur i leith chailleadh a muiníne ag tomhaltóirí de dheasca rioscaí a bhaineann leis an tsláinte phoiblí nó le sláinte ainmhithe nó plandaí. I bhfianaise na taithí a fuarthas, ba cheart bearta a bhaineann le tomhaltóirí ag cailleadh muiníne a shíneadh chuig táirgí plandaí. (131) Ba cheart baint dhíreach a bheith ag na bearta eisceachtúla um thacaíocht mhargaidh do mhairteoil agus laofheoil, bainne agus táirgí bainne, muiceoil, caoireoil agus feoil ghabhair, uibheacha agus feoil éanlaithe clóis le bearta tréidliachta nó sláinte a ghlacfar chun leathadh galar a chomhrac. Ba cheart na bearta sin a dhéanamh arna iarraidh sin do Bhallstáit chun míshocracht mhór na margaí a sheachaint. (132) Ba cheart a fhoráil maidir le bearta idirghabhála speisialta chun bagairtí go suaithfí an margadh a fhreagairt go héifeachtúil agus go héifeachtach. Ba cheart raon feidhme na mbeart sin a shainiú. (133) Chun bagairtí go suaithfí an margadh a fhreagairt go héifeachtúil agus go héifeachtach, bagairtí arb é ardú suntasach nó titim shuntasach i bpraghsanna ar an margadh inmheánach nó seachtrach is cúis leo nó toisc ar bith eile a dhéanann difear don mhargadh, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil leis na bearta is gá le haghaidh na hearnála lena mbaineann lena n-áirítear, más gá, bearta chun raon feidhme, fad nó gnéithe eile de bhearta dá bhforáiltear faoin Rialachán seo a shíneadh nó a mhodhnú, nó chun dleachtanna allmhairiúcháin a chur ar fionraí ina n-iomláine nó i bpáirt lena n-áirítear le haghaidh cainníochtaí agus/nó tréimhsí áirithe. (134) Ba cheart an Coimisiún a údarú leis na bearta is gá a ghlacadh chun fadhbanna sonracha a réiteach i gcás éigeandála. (135) Féadfar a cheangal ar ghnóthais, ar Bhallstáit agus/nó ar thríú tíortha teachtaireachtaí a chur isteach chun críocha an Rialachán seo a chur i bhfeidhm, an margadh i dtáirgí talmhaíochta a anailisiú, a bhainistiú agus faireachán a dhéanamh air, trédhearcacht sa mhargadh a áirithiú, dea-fheidhmiú bhearta an CBT a áirithiú, dea-fheidhmiú bhearta seiceála, rialaitheacha, faireacháin, meastóireachta agus iniúchta an CBT a áirithiú, agus comhaontuithe idirnáisiúnta a chur chun feidhme, lena n-áirítear ceanglais faoi na comhaontuithe sin maidir le fógra a thabhairt. Chun cur chuige comhchuibhithe, cuíchóirithe agus simplithe a áirithiú, ba cheart a thabhairt de chumhacht don Choimisiún na bearta ar fad is gá a ghlacadh maidir le teachtaireachtaí. Agus an méid sin á dhéanamh aige, ba cheart dó na riachtanais sonraí agus na sineirgí idir foinsí ionchasacha sonraí a thabhairt i gcuntas. (136) Chun go mbeidh teachtaireachtaí tapa, éifeachtúil, cruinn, agus cost-éifeachtach, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil leis an gcineál agus an sórt faisnéise atá le tabhairt san fhógra; na modhanna chun fógra a thabhairt; na rialacha a bhaineann leis na cearta rochtana chun na faisnéise nó chun na gcóras faisnéise a chuirfear ar fáil; agus na coinníollacha agus na modhanna a bhaineann le foilsiú na faisnéise. (137) Tá feidhm ag reachtaíocht an Aontais maidir le daoine aonair a chosaint i dtaca le próiseáil sonraí pearsanta agus saorghluaiseacht sonraí den sórt sin, go háirithe Treoir 95/46/CE ó Pharlaimint na hEorpa agus ón gComhairle an 24 Deireadh Fómhair 1995 maidir le daoine aonair a chosaint i dtaca le próiseáil sonraí pearsanta agus saorghluaiseacht sonraí den sórt sin agus Rialachán (CE) Uimh. 45/2001 ó Pharlaimint na hEorpa agus ón gComhairle an 18 Nollaig 2000 maidir le daoine a chosaint i dtaca le próiseáil sonraí pearsanta arna ndéanamh ag institiúidí agus comhlachtaí an Chomhphobail agus maidir le saorghluaiseacht sonraí den sórt sin. (138) Ba cheart cistí a aistriú ón gCúltaisce le haghaidh géarchéimeanna san earnáil talmhaíochta faoi na coinníollacha agus an nós imeachta dá dtagraítear i mír 14 den Chomhaontú Idirinstitiúideach idir Parlaimint na hEorpa, an Chomhairle agus an Coimisiún maidir le comhair in ábhair bhuiséadacha agus maidir le bainistíocht airgeadais [18], agus ba cheart a shoiléiriú gurb é Rialachán seo an bunghníomh is infheidhme. (139) Chun aistriú rianúil a áirithiú idir na socruithe dá bhforáiltear i Rialachán (AE) Uimh. [COIM(2010)799] agus na socruithe atá leagtha síos sa Rialachán seo, ba cheart an chumhacht a tharmligean chuig an gCoimisiún gníomhartha áirithe a ghlacadh i gcomhréir le hAirteagal 290 den Chonradh i ndáil leis na bearta is gá, go háirithe na bearta sin is gá chun cearta faighte agus ionchais dhlisteanacha gnóthas a chosaint. (140) Ba cheart úsáid nós imeachta práinne a fhorchoimeád do chásanna eisceachtúla nuair is gá sin chun bagairtí go suaithfí an margadh a fhr